text:
Yannick na di 3 lugar
Bowling ta sigi na Cochabamba
Bolichero Yannick Roos ta comanda un di 3 lugar despues di 6 wega den e XI Juegos Suramericanos Cochabamba 2018 na La Paz, Bolivia.
Mester bisa cu Yannick tin cu trata na mantene su mes den e prome 8 lugarnan mirando cu e final entre e miho ochonan lo wordo hunga diaranzon awor den e competencia individual pa medaya. E bolichero Elias Halabi ta na un di 14 lugar y ainda tin e oportunidad di bini bek pa un lugar entre e miho ochonan.
Exito Yannick y Elias.


c: text/html

text:
ORANJESTAD, Aruba: Diabierna Lotto a presenta nan wega di loteria nobo, esta 1-OFF. Lotto ta entusiasma pa presenta e wega aki, unda cu comunidad tin mas chens di sigui gana diferente premio. E wega nobo di 1-OFF ta uno di 4 cifra y esaki ta cay den e famia di e weganan como Catochi, Big 4 y Zodiac. E wega di 1-OFF lo hunga tur dia, dialuna pa diasabra, merdia y anochi. Riba diadomingo tin sorteo di merdia so, cu ta tuma luga 2:00PM.
Marketing Coordinator, Damaris Ridderstap a duna di conoce cu e wega di 1-OFF lo tin su propio sorteo y e ta un wega cu e premio no ta acumula. E volgorde di e sorteo lo ta: Catochi, Big4, sigi pa 1-OFF, Zodiac y su Signo y despues tin, manera semper, e weganan di jackpot. E forma con pa gana cu 1-OFF ta facil pasobra esun cu cumpra e wega tin te cu 81 chens pa gana. Si e numbernan sali y e cumprado tambe a cumpra e secuencia corecto, e tin e chens di gana 2500 florin, invertiendo 1 florin, cual ta un pida. Den e caso di 1-OFF tin 80 chens mas pa gana pasobra e numbernan cu abo a kies por ta un mas, of un menos, cu e numbernan ganado. Ta importante pa corda cu pa un persona por gana, bo numbernan mester ta den e mesun secuencia cu e numbernan cu a sali ganado durante e sorteo. Si bo tin 1-OFF (un mas of un menos) riba 1 di bo numbernan y bo a bet 1 florin, bo ta gana Afl. 100,-. Si bo tin 1-OFF riba 2 di bo numbernan y bo a bet 1 florin, bo ta gana Afl. 25,- Si bo tin 1-OFF riba 3 di bo numbernan y bo a inverti 1 florin, bo ta gana Afl. 15,- y si bo tin riba tur 4 di bo numbernan 1-OFF y bo a inverti 1 florin, bo ta gana Afl. 50,-. Mas bo inverti/bet/cumpra, mas bo ta gana.
E sorteo lo cuminsa dialuna 14 di augustus, 2017. Esunnan cu ta cumpra e wega por cuminsa cu 50ct (mita pida) y e ta bay te un maximo di 50 florin. Ora cumpra cu 1 florin y bo numbernan sali den cabez bo ta gana 2500 florin. Si cumpra 50 florin, y bo numbernan sali den cabes, bo ta gana e premio maximo di 125 mil florin. Ta importante pa corda pa un persona por gana, bo numbernan mester ta den secuencia.
“E wega ta uno nobo y e ta completamente diferente cu e weganan cu tin na e momentonan aki”, Sales & Marketing Manager, Patrick Fortin a splica. “E wega aki ta algo nobo pa atrae hendenan cu semper tabata faya pa 1 number y no tabatin e chens di gana algo. Esaki ta duna nan e chens pa sigui hunga nan number preferi y toch cu chens di gana premio.” Prensa cu tabata presente a pasa un momento agradabel ora cu nan a haya e oportunidad di hunga e wega.

robotstxt: allowed

filter: keep


text:
(AP) – Den un movida cu no ta hopi usual den loke ta e adkisicion di Twitter di parti di e homber mas rico mundialmente, CEO di Tesla, Elon Musk a reuni virtualmente cu e paltaforma social su empleadonan riba diahuebs, aunke su oferte di 44 biyon dollar te ainda no a ser completa.
“Confiansa ta confiansa. Mi ta hopi literal den loke mi ta bisa. Bo no mester purba lesa entre e linea pa saca afo loke mi kier bisa, bo por djis lesa loke mi ta bisa,” Musk a bisa den e reunion segun un tweet di Nola Weinstein, Twitter su director global.
Weinstein no a responde inmediatamente na peticionnan pa mas comentario, y a elimina tur su publicacionnan tocante e reunion. Twitter a nenga di duna comentario.
Musk, segun Multiplenews su reportahe, tambe a papia tocante posibel terminacionnan di empleo na e compania, bisando “actualmente, e costonan ta mas halto cu e ganashi. Esaki no ta un bon situacion.”
Tambe el a papia tocante crecemento, bisando cu e kier mira Twitter yega na un biyon usuario, cual ta mas o menos 4 biaha mas di su cantidad di usuario actual, y anonimidad, unda cu anteriormente el a causa controversia bisando cu e kier pa e servicio “verifica tur persona humano.” Na e reunion, tambe el a clarifica cu esaki no ta nifica cu e kier pa tur hende riba e plataforma usa nan nomber real, manera na Facebook, unda cu un ‘nickname’ por yuda personanan expresa nan opinionnan politico libremente segun New york Times.
CEO di Twitter Parag Agrawal a anuncia e reunion di tur empleado den un e-mail riba dialuna, bisando cu nan por entrega cualkier pregunta cu nan por tin di antemano. E reunion ta “un paso cla den direccion di e chens cu un trato lo pasa en realidad, y un movida sabi y strategico mirando cu empleadonan di Twitter no tabata altanto di hopi cos durante e ultimo simannan aki, y tin varios pregunta tocante e periodo aki di incertidumbre,” analista di Wedbush Daniel Ives a comenta.
Un di Musk su puntonan clave na e reunion,tabata di haci Twitter “asina bon cu bo no por biba sin esaki,” Weinstein a publica. Musk, ken tin mas di 98 miyon siguidor riba Tiwtter y ta un di e plataforma su usuarionan mas activo, tambe a bisa cu “mientras varios ta usa nan cabey pa expresa nan mes, ami ta usa Twitter,” segun Weinstein.
Segun varios reportahe, Musk tambe a elogia aplicacionnan Chino manera TIkTok, cual el a bisa ta hopi bon den mantene personanan activo y entreeni, mencionando tambe WeChat como un bon modelo pa loke Twitter por bira.
“Transforma Twitter den un super aplicacion manera WeChat lo ta masivo pa Musk,” Jasmine Enberg, analista principal na Insider Intelligence a bisa. “Cambia e comportamento di nos usuarionan ta algo hopi dificil, cual Meta rapidamente a descubri durante su mesun ambicionnan di un ‘super app’.
Musk a yega un trato pa adkiri Twitter den april, pero a tene confrontacionnan cu e compania varios biaha, e tempo aki tocante e cantidad di cuentanan falso cu ta existi riba e plataforma. Musk a bisa cu e lo pone e trato aki den pausa riba dia 13 di mei, aunke aparentemente e no por haci esaki su mes. Musk a bisa cu e tin mester di data di e compania tocante e cuentanan aki, apesar di e hecho cu Twitter a reporta su calculacion caba, ademas di admiti cu posiblemente e calculacion aki ta hopi abao na inversionistanan pa añanan largo caba.


text:
ORANJESTAD, Aruba
Cambio di rutanan den mundo di crucero ta normal. No ta nada for di ordo cu companianan ta move un barco di un area pa otro, manera cu a yega di sosode den pasado caba. P’esey e cambionan cu tin anuncia pa e barconan crucero aworaki pa temporada di zomer no ta nifica nada negativo pa nos turismo, pasobra e cambionan asina ta tuma luga na diferente puerto y durante diferente temporada.
Gerencia di Aruba Ports Authority y ATA ya for di aña pasa a wordo notifica cu pa e temporada di “low season” 2020 Pullmantur Cruises ta haci algun cambio den nan schedule. A dicidi di saca Monarch for di area di Caribe y mand’e pa region Baltico.
E cambio ariba menciona ta uno temporario, pasobra e ta nifica un cambio positivo pa Aruba. E compania Pullmantur ta bay adkiri un barco nobo cu nan ta bay uza pa e region Baltico den e temporada 2020 / 2021 y esaki ta nifica cu Monarch ta bolbe pa e area di Caribe y e ruta di Aruba. E regreso di Monarch ya ta confirma via di peticion pa nan mara na Aruba den temporada halto di 2020 / 2021 cu ta cuminsa den luna di October. Gerencia a wordo informa tambe cu e peticion pa bishita di Monarch ta pa un periodo largo cu ta yega te na 2023.
E ariba menciona no ta significa ningun momento cu tabatin problema, sino cambio den schedule y uzo di barconan crucero cu a yega di tuma luga pa decadanan caba. “Durante e reunion cu a tuma lugar na September 2019 cu tabatin cu e CEO di Pullmantur Cruises, el a indica cu nan ta satisfecho cu e itinerario aki y lo kier sigui cun’e asina cu nan keda cla cu compra di un barco adicional,” e director di APA, Marc Figaroa informa.
E cambio ariba menciona ta indica cu Monarch pa loke ta 2020 lo ta na Aruba te cu 15 april na unda e lo sali pa Colon, Panama y dia 17 e lo cuminsa su gira pa crusa Atlantico pa bay Europa y despues Baltico. “E lo regresa bek den final di September y dia 30 September lo ta bek na Aruba y despues tur diaranson restante di 2020 y full aña 2021,2022 y 2023. No tin ningun motibo di preocupacion cu e cambio lo afecta turismo crucero ni cu e lo afecta e bishitantenan di e sector aki drasticamente,” e director a duna di conoce.
Door di e ahustacion aki ta nifica cu Monarch lo tin 23 calls menos pa 2020, pero na mismo tempo no mester lubida cu esaki a wordo recompensa cu 37 calls di Norwegian Cruise Line y cual ta barco nan mas grandi. “E demanda pa Aruba ta keda halto y na momento cu linea cruceronan reposiciona nan barco pa motibo economico y/of refresh na iterinario bo ta wak cu otro linea crucero ta inclui Aruba den nan rutanan,” e director di APA den un forma hopi satisfecho a comenta.


text:
Rino Hermans, director di Bureau Rampenbestrijding Aruba a elabora riba e temporada di horcan cu a cuminsa oficialmente dia 15 di mei. Nan ta ocupa dunando informacion na scolnan.
Di parti di SKOA, Hermans ta menciona cu ta nan ta kedando cla cu plan pa asina bay pa scolnan publico pa laga tur hende ta prepara pa cualkier eventualidad cu lo por yega na lunanan benidero.
Departamento di gobierno a haya instruccion pa 15 di mei prepara plan pa asina ta cla cu e periode di horcan. BRA a revisa nan plan y awo ta activo, e ta bisa cu coronavirus a duna un wake up call pa ta mas prepara.
Pa area hoteleto tambe nan ta preparando cu AHATA pa cualkier intake y hisa e capacidad di siguridad pa recover di cualkier menasa cu Aruba por tin. Den caso di emergencia y disaster tambe ta importante pa tin bon comunicacion.
Ta spera si cu lo por tin 9 horcan cu ta na caminda, pero den area cu Aruba ta aden ‘ta wanta nos safe’ pero por mira efecto di ‘el niño of la niña’ cu tres a pasa cerca pero no afecta grandi y ‘suerta cu elo keda asina cu solamente awasero y nada torencial’.


text:
E asina anticipa ‘No Time To Die’ ta e pelicula number 25 di Bond y di cinco y ultimo cu Daniel Graig como 007. E tabatin un retraso di mas cu aña door di Covid, pero e ta estrena den e cinemanan di Reino Uni diahuebs awo. Memey di e gritonan di emocion, e Dukesa y Duke di Cambridge, Prins of Wales y Dukesa di Cornwall a cana riba e red carpet pafo di Royal Albert Hall na Londen,
Luciendo simplemente elegante, e shimis di Kate Middleton di estilo 1970 tabatin un capa y e beyesa real a completa e look cu renchi di horea y sapato oro, cu cabey lora den un peinado ariba su cabes. E shimis ta un creacion di e diseñadora Jenny Packham.
Entre e miembronan di e elenco cu tabata spera pa saluda e famia real tabatin Craig, Rami Malek y e protagonistanan femenino Lea Seydoux y Lashana Lynch. Nan a conoce tambe e productornan Michael G Wilson y Barbara Broccoli, y e director Cary Joji Fukunaga.
Craig tabata manera Bond cu su charme ora el a topa cu Kate y el a bisa: “You look jolly lovely!”, mientras Miss Waller-Bridge a comenta ‘wow!’ ora e dukesa a cana den e fila cerca di dje.


text:
Dia 5 di juni, cual fecha Nacionnan Uni y mundo henter ta observa, ta Dia Mundial di Medio Ambiente (World Environment Day). E celebracionnan aki ta mas tanto un yamada riba mundo henter pa crea conscientisacion ariba temanan urgente di medio ambiente.
Nos planeta tin retonan di medio ambiente cu necesidad di restauracion pa asina sigui brinda servicionan na hende y ecosistemanan. Ariba e dia aki Nacionnan Uni ta promove tambe e progreso di e accionnan medio ambiental di e metanan di desaroyo sostenibel (SDG). Directie Natuur en Milieu (DNM) tin e tarea pa prepara, traha, ehecuta y evalua maneho cu ta conduci na un ambiente di bida saludabel pa hende y naturalesa. DNM tin como meta pa mantene, proteha y mehora calidad di naturalesa y medio ambiente na Aruba. Ta pa e motibo aki, riba e dia mundial di medio ambiente DNM ta contribui den forma di conscientisacion.
E planeta mester di nos accion humano pa restaura e ecosistemanan. Tin un emergencia climatico: tin perdida di naturalesa, polucion ta menasa nos planeta tera y un cantidad grandi di especienan cu nan habitat ta destrui. Ta p’esey Nacionnan Uni a declara cu e decada 2021-2030 ta dedica na e tema di restauracion di e ecosistemanan. Humanidad tin e poder, sabiduria y capacidad pa cambia y stop e daño cu Mama Tera a bin ta sufri, asina salvaguardiando esaki pa e siguiente generacion.
DNM ta desea di motiva individuonan, gruponan, gobierno, negoshinan y organisacionan pa uni na e movimento global pa restaura e ecosistemanan degrada, asina segurando un futuro sostenibel pa tur envolvi.
Kico nos kiermen cu restaura y kico ta e metanan desea pa aña 2030?
Baha e emision di gasnan tipo greenhouse na mita pa asina preveni cambio di clima.
Tene na cuenta e metanan di desaroyo sostenibel. Asina nos por elimina pobresa y combati enfermedadnan pa salvaguardia biodiversidad.
Pone un paro na perdida di biodiversidad cu tin como consecuencia: posibilidad di extincion.
Nos por logra esakinan si haci’ele di curason y cu amor pa e planeta.
Abo ta cla pa join #Generationrestauracion? DNM ta recomenda e metodo di 3 manera: tuma accion, haci bon escogencia y ta e bos pa restauracion. Un accion por ta haci trabounan voluntario na un di e intitaitivanan di restauracion existente manera esun di Ban Lanta y Planta. Nan tin como meta, planta matanan local pa yuda combati e cambio di clima. Sea parti di un accion di limpiesa di beach, mondi, parke of lama. Manera ta esunnan di Scubblebubbles, Piki dos pa nos y Aruba Doet. Planta mas mata den bo mesun cura, na scol, trabow of area publico. Haci donacion na un organisacion cu tin como meta, restauracion y conservacion di naturalesa manera Fundacion Parke Arikok. Stop cu practicanan cu no ta califica como sostenibel. Cuminsa un dieta cu ta basa ariba productonan sostenibel (plant-based).
Haci algo pa bo ta e bos pa restauracion. Por ehempel: pone un exhibicion di arte of potret di e bunitesa di ecosistemanan natural local, tene un discurso/dialogo cu ta trata e balor di ecosistemanan, skirbi un articulo pa publica den corant, revista of social media. Saca un potret of video di e accion cu abo mes ta tuma y pone riba social media cu e hashtag #GenerationRestauration #WorldEnvironmentDay. Bay riba e facebook page di DNM, @dnmaruba pa wak algun video cu ta sirbi como ehempel.
Riba e plataforma di website worldenvironmentday.org, decadeonrestoration.org y unep.org por haya informacionnan mas amplio y bo por profundisa den e topiconan cu nos ta menciona den e articulo aki. DNM ta encurasha un y tur pa tuma accion y sea e bos pa nos planeta tera y su ecosistemanan cu mester di nos ayudo asina e condicionnan ta uno sano pa generacionnan cu ta bini. Di un generacion pa e otro nos ta cuida locual nos a haya pa duna bek cu amor den bon condicion na e otro generacion cu ta bini.


text:
ADULTO
Desafortunadamente, e yiunan no ta nace cu un manual unda e mayornan ta haya instruccion con pa lanta nan. Añadiendo na esaki, tur dos mayor ta traha henter dia y asina tin menos tempo pa duna e yiunan un educacion di bon calidad.
Finalmente, no tur mayor tin e conocemento corecto y/of e herment pa aplica.
Den e seccion aki lo bo haya informacion dirigi na e mayor tocante lectura, tayer y/of proyecto cu por fortalece e habilidad educacional y e ambiente na cas.
Celebro di adolescente
Bo yiunan constantemente ta perde tur cos, nan beis ta cambia constantemente, nan ta haci cos di mas straño, nan ta bay tras di nan amigonan, nan no tin ningun opinion
Best Dad Ever
Un bon educacion cualitativo ta importante pa e creacion di un ciudadano vital. Desafortunadamente, e yiunan no ta nace cu un manual na unda e mayor ta haya instruccion con pa lanta nan.
Mundo Cibernetico
Durante e ultimo añanan hopi mayor a haya problema cu comportacion online di nan yiunan. Mi mester duna e mucha un celular?
Divorcio
Di acuerdo cu e cifranan di Oficina di Estadistica Aruba (CBS Aruba, 2015), Aruba tabatin 468 caso di divorcio na aña 2014. Den e aña ey tabatin 617 matrimonio.
Lover Boy
‘Loverboys’ ta e mucha hombernan cu ta purba atrae e mucha muhenan pa bay den prostitucion. E ‘loverboy’ ta sigura su mes cu e mucha muhe ta namora di dje door di duna e mucha muhe hopi atencion y regalo.
Social card
Guia di trabou social, organisacion
y servicio profesional – servicio pa hoben
y famia Aruba
Sexualidad
Sexualidad ta un charla cu ta wordo pidi hopi na Telefon pa Hubentud Aruba. Den colaboracion cu Child Helpline International nos ta traha hunto pa por atende cu e tema aki mas mihor posibel. Door di sa kico ta e tendencia bou di e hobenan mundialmente y den nos region, nos por traha den un mihor manera preventivo.
Sugar Daddy/ Mommy
Mas y mas ta uza e terminologia sugar daddy/mommy den sociedad. Pero kico esaki ta nifica di berdad?
Igualdad
Segun articulo 2 di e Tratado Internacional di Derecho di Mucha (No discrimina), e estadonan cu ta participa den e pacto ta respeta y garantisa e derechonan describi den e pacto pa tur mucha bao di nan huridiccion sin discriminacion di cualkier forma, independiente di su rasa, color, sexo, idioma, religion, color politico, origen, etnicidad, origen social, estado economico, desabilidadnan of cualkier otro circunstancia di e mucha of su mayornan of representante legal. Aruba tambe ta forma parti di e pacto aki, locual ta significa cu aki na Aruba esaki tambe lo mester wordo respeta y garantisa.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
ORANJESTAD – Awe Corte den prome instancia a condena e agentenan policial D. y De M. pa un castigo condicional relaciona cu malversacion na pia di trabao y maluso di autoridad. De M. a wordo condena ademas pa violacion di secrecia di trabao. Huez a declara tur dos liber di tuma soborno.
E sospechoso D. a wordo condena pa un castigo di 6 luna condicional y un tempo di prueba di dos aña. E sospechoso De M. a wordo condena pa 9 luna condicional y un tempo di prueba di 2 aña.
Ta trata di un caso di 2018, caminda e dos ambtenaarnan di polis a wordo condena di aplica medionan y actonan di investigacion, cu no tabata legitimo of no tabata de acuerdo cu ley y cu afspraaknan interno.


text:
Pregunta i kontesta tarifanan nobo
Na 2018 e struktura di tarifanan di WEB a kambia. Esei a trese terminologianan nobo kuné i a kousa hopi pregunta. Nos ta duna un resúmen di e preguntanan i kontestanan mas importante.
Hidden
Hidden
Dikon e struktura di tarifanan a kambia den 2018?
Na 2016 a aseptá un lei nobo, Lei Elektrisidat i Awa di Bebe BES. E lei akí mester pèrkurá pa un suministro di awa di bebe i elektrisidat konfiabel, pagabel i duradero na Boneiru.
E legisladó ke logra e metanan aki ku tarifa orientá riba kosto. Esei ta nifiká: e tarifanan ku bo ta paga ta basá riba e kostonan di produkshon i distribushon di elektrisidat i awa di bebe.
E legisladó a indiká Outoridat Konsumidó & Merkado/Autoriteit Consument & Markt (ACM), komo supervisor independiente, pa kalkulá e tarifanan.
Kiko presis a kambia den e struktura di tarifanan?
For di 1 di aprel 2018 tin un tarifa di uso fiho pa awa di bebe i for di 1 di yüni 2018 pa elektrisidat. Riba 1 di yüli 2018 a bini un tarifa di uso variabel pa elektrisidat; pa awa di bebe no a bini kambio despues di 1 di aprel 2018.
E tarifa di uso fiho ta kubri e kostonan di ret. Pues tuberia, palu di tenshon haltu, transformator, etc.
E tarifa di uso variabel ta e montante ku bo ta paga pa e kantidat di ora di kilowatt i e kantidat di meter kúbiko di awa di bebe ku bo ta usa.
Unda e tarifanan nobo ta diferensiá di e struktura di tarifanan ku WEB tabata apliká?
Elektrisidat
Pa elektrisidat tabatin solamente un tarifa variabel. Den e tarifa ei a prosesá tur kosto di elektrisidat, tambe e kostonan di ret. Esun ku tabata usa hopi elektrisidat, tabata paga mas pa e ret ku esun ku tabata usa ménos elektrisidat, pero e ret tei pa tur hende i WEB ta hasi gastu pa mantené esaki.
Un ehèmpel:
Un hende ku pa un tempu no ta na Boneiru, pero ku sí tin un kas aki, ta paga ménos ku un hende ku henter aña ta na Boneiru. Pero e ret tei pa tur dos kliente i ta mantené esaki pa tur dos. P’esei den e Lei nobo a skohe ku tur hende ta paga un montante fiho pa luna pa e ret.
E tarifa pa Pagabon ta konsistí di tantu un tarifa fiho i variabel. Esaki ta nifiká ku bo ta paga un montante pa kWh.
Awa di bebe
Pa awa di bebe tabatin ya kaba un tarifa básiko. Banda di esei tabatin un tarifa variabel ku tabata subi segun bo ta usa mas awa.
For di 1 di yanüari 2019 ta konta pa tur hende mes tarifa di uso variabel pa luna. Manera ya tabata e kaso ta konta un tarifa di uso fiho pa e kostonan di ret.
Lòs di e dos tarifanan aki, a bini un tarifa pa awa di bebe ku trùk. Esei ta un tarifa pa meter kúbiko di awa di bebe. Den e tarifa variabel aki tin tambe e kostonan pa e transporte ku trùk
Kiko ta e konsekuensianan di e struktura di tarifanan nobo?
Introdukshon di un tarifa di uso fiho i un tarifa di uso variabel ta pone ku klientenan ku un uso abou ta haña un resibu mas haltu. Esei ta konsekuensia di e tarifa di uso fiho: ta asina ku bo tin ku paga pa esaki tambe ora bo no hasi uzo di awa di bebe òf elektrisidat.
Generalmente klientenan ku un uso haltu lo bai tin benefisio. Komo ku ta saka e komponente di kosto di ret for di e tarifa di uso variabel, e tarifa aki ta mas abou. Esakinan ta bai na e tarifa di uso fiho.
Tin manera pa limitá e konsekuensianan finansiero negativo?
Lei Elektrisidat i Awa di Bebe BES ta ofresé dos posibilidat:
- Ministerionan di I&W (pa awa di bebe) i EZK (pa elektrisidat) den un areglo ministerial por stipulá un tarifa di uso fiho mas abou teniendo kuenta ku e grupo di kliente.
- Tambe e dos ministerionan por duna supsidio na sierto grupo di kliente ku ta pone ku e tarifa di uso fiho ta baha.
Posibilidatnan eventual fuera di Lei i pafó di stipulashon di tarifa di ACM, ta na otro partidonan gubernamental i sosial.
Na ki momento e tarifanan ta ser stipulá i na ki momento esaki ta visibel riba mi faktura?
ACM dos biaha pa aña ta stipulá tarifanan nobo, riba 1 di yanüari i 1 di yüli. E tarifanan nobo for di e siguiente luna kontabel (pues: febrüari i ougùstùs) ta ser apliká riba e faktura.
Pa esaki ta mantené un fecha di inisio pa e uso den e luna anterior (yanüari i yüli) i un fecha final den e luna kontabel (febrüari i ougùstùs).
Pa Pagabon ta konta ku e tarifa di elektrisidat nobo ta visibel mesora for di 1 di yanüari i 1 di yüli.
Ademas ACM tambe por stipulá ku un tarifa no ta kambia. Esaki ta nifiká ku no tin kambio riba e faktura.
Mi por laga adaptá mi kapasidat di konekshon di elektrisidat?
Den e struktura di tarifanan nobo e kapasidat di bo konekshon ta determiná altura di e tarifa di uso fiho. Mayoria kas tin un konekshon di 3×35 Ampèr. Pa esaki a hasi e tarifanan di uso fiho igual.
Pa sobrá grupo, e úniko posibilidat pa ekonomisá ta di pidi un konekshon ku un kapasidat mas abou. E posibilidat ta dependé di bo situashon. E kapasidat di bo konekshon ta dependé di e grandura i e uso di bo instalashon.
Solamente e instaladó elektrotékniko por kontrolá si redukshon ta posibel òf si mester hasi adaptashon na e instalashon. E kostonan di esei ta pa bo propio kuenta.
Na momentu ku bo hasi adaptashon na bo instalashon, mester kùr un kùrmentu di nobo. Despues bo por laga WEB mira e karchi di kùr ku e kapasidat di konekshon nobo. E ora ei ta pone bo den e kategoria di konekshon korekto ku e tarifa korespondiente.
Bo ta deseá mas informashon tokante di e kapasidat di konekshon di elektrisidat, sigui lesa aki.
Kon mi ta sa kiko mi ta bai paga e mitar aña binidero?
WEB a desaroyá un instrumento di kalkulashon ku a base di e kantidat di meter kúbiko (m3) i ora di kilowatt (kWh), bo por kalkulá kiko bo tin ku paga pa awa di bebe i elektrisidat. E instrumento di kalkulashon bo ta haña aki.
Ta usa tur sorto di terminologia nobo ku mi no konosé. Unda mi por haña un bista ku tur nifikashon?
E struktura di tarifanan nobo tambe ta bin ku terminologianan nobo. Un glosario di e terminologianan bo ta haña aki.


text: Na december 2019, Minister Maduro a anuncia un maneho favorabel pa esnan cu kier haci uso di e facilidad fiscal pa cumpra nan pensioen den propio maneho, e ‘afkooppensioen,’ na un tarifa reduci di 10%. Por a haci uzo di e facilidad fiscal aki te cu fin di juni 2020, pero debi na e situacion di COVID-19, a dicidi e tempo ey pa prolonga e facilidad aki te cu fin di december 2020. Den aña 2021 e tarifa progresivo di impuesto riba entrada tabata aplicabel. Awor den e ‘Plan di Impuesto 2023’ lo bay over pa elimina e posibilidad pa crea un pensioen den propio maneho. Pa brinda espacio pa por cumpra e pensioen den propio maneho, Minister di Finansa ta anuncia cu den e periodo di 7 di november pa 31 di december por haci esaki na e tarifa reduci di 15% di impuesto. E Decreto Ministerial cu ta contene e condicionnan pa haci uso di e facildad fiscal aki a wordo publica den Landscourant di 7 di november bou number MinFIC/857/22.


text:
Jennifer a subi tarima na Barranquilla
Despues di un lesion, Jennifer a sa di representa nos dignamente
Jennifer Piter den e deporte di Pesas a subi tarima aki na Barranquilla pa inicia su competencia den 63KG.
Mester bisa cu Jennifer ta regresando bek di un lesion di rudia y cu asina mes a sa di representa nos Isla dignamente. Jennifer den su tres intento den snatch a logra maximo 71KG, di cual den esaki e colombiana Nathalia Llamosa a kibra e record den e Weganan Centroamericano y del Caribe cu un totaal di 102KG.
Den e otro categoria di Clean & Jerk den su tres intento el a lanta 92KG. Su perseverancia den e deporte cu e ta stima lo sigui hiba Jennifer pa dilanti y mas cu claro Aruba lo ta hunto cun’e den su competencia nan.


text:
Gobierno di Francia kier establece edad di consentimento sexual pa 15 aña di edad y facilita e castigo di abuso sexual infantil, esaki ta bin pa un presion publico y ola di testimonio di violacion y otro formanan di violencia sexual di parti mayornan y figura di autoridad.
Activistanan di proteccion infantil y victima a celebra e anuncio, pero ta bisa cu e Francia mester haci mas pa sociedad pa detene e abuso. E falta di edad di consentimiento, hunto cu status di prescripcion a cumpli esfuerso pa duna huicio na presunto perpetrador, incluyendo casonan reciente cu ta involucra agente di modelo, sacerdote, un chirurg y grupo di brandweer di acusa abuso sistematico.
E minister di husticia a cualifica e trato di muchanan intolerabel y a bisa cu gobierno ta dicidi den actua pa implementa e cambionan di nos sociedad. “Un acto di penetracion sexual pa parti di un adulto di un menor di edad cu ta considera violacion”, e minister di husitcia,Eric Dupond-Moretti, na televisión France-2.
E perpetrador no por cita e consentimento pa disminui e cargonan, aunke lo haci excepcion pa adolescente cu tin relacion sexual consesual. E cambio aun debe consagrarse na ley, pero anuncio ta un stap importante despues di añanan di esfuerso pa endurece e proteccion frances pa e muchanan victima di violacion y otro violencia sexual.
“Finalmente”, Fatima Benomar, di grupo ‘Les Effrontees’ a impulsa e regla mas estricto contra e abusadornan sexuales di muchanan. “E ta biba cu a reviva e debate, cu tin un idea minimo di edad di consentimento, esey lo haci cu adulto ta mas responsabel.”
Un esfuerso por establece pa e prome edad di consentimento di Francia di tres aña na e raiz di movimento global #MeToo a fracasa pa medio di complicacion legal. Pero a gana un impulso nobo desde cu surgeri e acusacion di e abuso di incesto kende a involucra un destaca experto politico francés, Olivier Duhamel. Esey a desata un movimiento #MeTooInceste na línea na Francia na luga na decenas di miles di testimonio similar.
E ministerio di husticia ta den combersacion cu grupo di victima pa endurece e castigo di abuso incestuoso y extende of abolir e estatuto di limitacion na e violencia sexual contra muchanan, pa motibo di crea un trauma profundo cu e victimanan por tarda decada den papia. Actualmente, e ley ta permiti cu muchanan victima ta presenta denuncia te cu 48 aña.
E ministerio tambe a bisa cu kier siguransa cu e victima di e mesun perpetrador no ricibi un tratamento legal diferente, locual por amplia e alcanse pa procesa acusandonan di abusa di varios persona durante decadanan.
.


text:
Parlamentario Endy Croes a splica cu den nomber di Fraccion di MEP a manda un cartapa Minister di Asuntonnan Social Sr. Glenbert Croes cu un peticion pa hasi un apelacion na Ministerraad pa alarga FASE cu 3 luna mas.
Mescos tabata e caso na December 2020unda Fraccion di MEP por escrito a hasi un apelacion na e Minister encarga kende na suturno ta busca e sosten den Ministerraad. Esaki no ta diferente. E pandemia no a pasa y no a caba ainda.
Aruba ta den recuperacion pero falta hopi ainda. Hopi di nos hendenanta sin trabou y casi 4000 mama y of tata di famia ta ricibiendo un sosten di FASE. Esaki sigur ta yudanan “machica” durante luna unda nan por cumpli cu nan utilidad y come un poco.
Cos no ta nada facil y ta imposibel pa laga e famianan aki na caya mei mei den epandemia. Mientras gobierno ta preparando un solucion duradero pa e grupo akiParlamentario Endy Croes den nomber di Fraccion di MEP a manda e peticion official.
Muy probablemente e siman aki mes Minister Glenbert Croes lo presenta e carta aki den Ministerraad y nos por ta sigur cu e curason di nos Ministernan ta na e lugar corecto y loaproba FASE pa esaki por continua.
FASE-Loonsubsidie-MKB ta entre otro sosten nan di gobierno:Durante aña 2020 gobierno a inverti 339 miyon total na ayudonan di emergencia pa henternos pueblo. Un total di 42.8 miyon a wordo duna na FASE unda 11650 persona a hasi usodi esaki y te cu awe tin alrededor 4000 persona cobrando FASE tur luna.
MKB ta e sostenfinanciero na Middel en Klein bedrijf di Afl. 4000,- pa kwartal. Un total di 2500 compania acobra esaki inicialmente y te cu fin di aña alrededor di 1800 compania tabata ricibiendo eayudo aki y awe ainda 1384 compania ta ricibiendo e ayudo aki.
Na loonsusbidie undagobierno ta paga 60% di salaris di empleadonan gobierno a inverti 272 miyon florin di cualte cu fin di aña 21000 persona tabata cobra esaki awe ainda 18 mil hende ta hasiendo usodi esaki.
Banda di esakinan nos tin 3000 persona riba bijstand y 30 mil hende ricibiendoun cuminda pa dia entre Rode Kruis y Fundacion pa nos comunidad. Gobierno mester ahasi injeccionnan financiero den AZV y SVB pa garantisa e fondonan.
Pues berdad nos tapasando den temponan dificil pero alavez tin un gobierno cu realmente ta compronde edolor di comunidad y mesora a sa di brinda e ayudo corecto y directo na e hende.
Esaki ta un confirmacion directo cu pa e gobierno aki e ser humano ta central. Parlamentario Endy Croes ta termina bisando cu e ta hopi convenci cu gobierno lo extende FASE cu 3 luna mas te cu final di Juni proximo.


text:
A surgi problema pa wak pelikula riba Netflix.
Willemstad - Djamars durante dia, a surgi problema pa usuarionan di e popular servisio di pelikula ‘online’, Netflix. Hopi usuario, prinsipalmente na Inglatera i Oropa tabata haña e mensahe : ’Something went wrong’ òf simplemnete ‘Not working’. Na sierto partinan di Merka tambe tabatin problema. Via nan wèpsait, Netflix a komfirmá e problema. Debí na COVID-19 mayoria di su empleadonan ta trahando for di kas i konsekuentemente esaki a krea un problema pa por a kumpli ku e demanda haltu ku tin nèt den e periodo akí ku tin hopi hende na kas. Sinembargo, segun Netflix 41% di e problemanan tabata debí na konektividat,(internet malu o ousente), mientras ku 34% tabata debí na e problema ku nan servisio. Entretantu e situashon a nòrmalisá na mayoria kaminda. Den un “tweet’, Netflix a indiká ku nan ta konsiente di e problema ku a surgi i ta inbestigando esaki pa no ripití.


text:
Verzamelloonstaat (VZLS) i Opbrengstbelasting (OPB) awor tambe riba MijnCN
Entrante 7 di novèmber kompania i organisashonnan di awor pa dilanti por entregá verzamelloonstaat (VZLS), kuenta anual i hasi deklarashon di Opbrengstbelasting (OPB) via e plataforma MijnCN.
Pa VZLS e kambio mas grandi ta un otro portal komo esaki ya kaba por a hasi esaki ‘online’ pero via e wèpsait di Belastingdienst. Tur verzamelloonstaat ku a entregá den pasado riba e portal bieu, ta keda disponibel riba MijnCN. Riba MijnCn bo por outorisá un terser tambe pa regla asuntunan spesífiko di impuesto, sin mester kompartí bo mes informashon di ‘log-in’.
Pa loke ta trata OPB, ántes por a entregá tantu e kuenta anual komo e opbrengstbelasting solamente riba papel. Awor ta eksistí e posibilidat pa hasi esaki ‘online’ tambe for di aña finansiero 2021. Awor aki esaki ta posibel via MijnCN di manera mas efisiente i rápido. Ademas tur kuenta anual i deklarashon ku entregá via MijnCN ta bira semper disponibel.
Pa mas informashon tira un bista riba www.mijnCN.nl.
Na yanüari 2021 a lansa MijnCN. MijnCN ta e plataforma ‘online’ pa servisionan gubernamental na Hulanda Karibense. Habitante i empresa por regla su asuntunan fásil, seif i rápido serka e servisionan afiliá. BelastingdienstCN tabata e promé servisio riba e plataforma, riba kua te ku awor por a hasi deklarashon di ‘Inkomstenbelasting’, ABB i ‘Loonheffing’. Ku e ekspanshon ku VZLS i OPB tur servisio digital di Belastingdienst ta kai bou di 1 portal: MijnCN.nl. E servisio di Asuntunan Sosial i Labor tambe ya ta ofresé servisionan riba e plataforma i pronto lo ekspandé e servisionan..
MijnCN: fásil, seif i rápido.


text:
Despues di 4.30 di atardi ta sosode un accidente riba Green Corridor cu ta percura pa un pegamento formal den trafico. E accidente a sosode net un poco despues di e rotonde banda di ex Drive-In bayendo direccion pariba.
Na e sitio a bin tende cu tabatin 4 auto envolvi pero uno a sigui su caminda, pa motibonan desconoci. Loke por a compronde eybou ta cu un pick-up a brake y e parti patras a swing dal den un Nissan. E pick-up mes a sigui dal den un pick-up. E ultimo aki a dal den un otro Nissan cu a sigui su caminda.
Ambulance a yega na e sitio pero no tabatin persona herida. Loke si a sosode ta cu e accidente chikito aki a causa cu e trafico a pega formal pa un rato largo.


text:
Durante di un debate politico den pasado, lider di partido AVP, sr Mike Eman a declara cu ora cu MEP y su lider Evelyn Wever Croes ta den gobierno, loke pueblo tin cu haci ta tene su cartera duro, Parlamentario Benny Sevinger a mustra.
Awe mas cu dos aña gobernando e pais, Prome Minister Evelyne Wever Croes ta sigui cu e tradicion aki di su partido, sutando pueblo cu cantidad di medida bou di pretextonan sin hustificacion, rancando miyones y miyones for di caretera di pueblo, Parlamentario Sevinger a declara.
“’Inicialmente Evelyn Wever Croes y su gobierno, a usa e pretexto di mega debe pa bin cu cantidad di medida contra pueblo pero despues ta bay Hulanda cu cifranan pa mustra un otro storia bisando cu Aruba su debe ta para na 70% y cu no tin mega debe.
Sinembarto bou di e pretexto ey di mega debe, gabinete Wever Croes a bin cu diferente medida na 2018 y nos por a scucha Prome Minister Evelyn declara recientemente, cu ta un medida so su gobierno a tuma.
Sinembargo ta bon pa refresca su memoria riba medidanan cu el a tuma caba, cuminsando cu aumento di accijuns riba gasolin pa e por a haya 10 miyon extra y despues di esaki Evelyn a subi accijns general pa asina haya otro suma di10 miyon florin extra.
Siguientemente el a impone e asina yama BAZV cu cual su gobierno a haya 87 miyon mientras cu na mes momento el a redobla BBO for di cual su gobierno a haya e suma di 130 miyon extra.
No tabata suficiente ya cu Evelyn a dicidi di aumenta grondbelasting for di cual el a saca un suma di 14.5 miyon y tabatin intencion di bin cu e sin tax cu ainda no a drenta na vigor cu mester produci 16.7 miyon pa gobierno di Evelyn pero cu ta den tapara ainda pa bin.
Apesar di tur esakinan, Evelyn a introduci tambe e BAVP bisando pueblo na 2018, cu su gobierno ta bin cu e BAVP pa asina pueblo por corda ora cu ta paga e impuesto aki, cu esakinan ta pa proyectonan cu AVP cu a ocasiona un mega debe pa Aruba.
Awe pueblo ta core rond, ta mira e proyectonan aki, greeen corridor, Watty Vos Boulevard, hospital, John F Kennedy centro, tur edificio di MFA, tur bario cu a wordo drecha, centro di Oranjestad y San Nicolas, tur e desaroyonan aki pa bienestar di pueblo, Evelyn y su gobierno ta considera mega debe.
A trata di convence pueblo cu pueblo tin cu paga un impuesto extra pa paga pa e proyectonan aki pero pueblo mester wordo informa corectamente, esta cu ora cu tur e proyectonan aki keda cla, ya cu ainda Watty Vos Blvd. John F Kennedy ainda no ta cla, Aruba lo tin cu paga un suma di 80 miyon pa aña pa e proyectonan aki.
Na momento cu partido AVP a bandona gobierno, ya caba gobierno tabata pagando un suma di 40 miyon pa aña na proyectonan aki cu nos a realisa durante ocho aña.
Cu otro palabra ta 40 miyon gabinete Wever Croes tabatin mester adicional pa e supuesto mega debe cu nan mester a bay paga.
BAVP a trece 106 miyon den caha di Evelyn su gobierno, 106 miyon cu el a ranca for di cartera di pueblo, pa bou di pretexto di mega debe, camidna for di e suma aki e mester a paga 40 miyion adicional di loke ya gobierno di AVP tabata pagando caba.
Kico a pasa e ora cu 76 miyon extra cu gobierno di Evelyn a keda cune? Hasta si dado caso mester a paga 80 miyon completo mes, lo a resta ainda 26 miyon for di e placa cu el a ranca for di pueblo.
Awe c’un cara seco Evelyn ta bin bisa pueblo cu su gobierno tin cu bay tuma mas medida nobo pa motibo cu tin cu paga e proyectonan aki mientras cu ningun momento esey ta e caso.


text:
Mensahe di Prome Minister Evelyn Wever-Croes (MEP) en conexion cu Dia Internacional pa Eliminacion...
Dia 25 di November, ta dia internacional cu nos ta para keto riba esfuersonan mundial pa elimina violencia contra hende muhe. Na Aruba 1...
Parlamentario Marco Berlis (MEP) riba presupuesto 2023: Coalicion di AVP den oposicion a tuma...
Pa simannan largo a protesta, manda carta pa Hulanda y gobierno pa argumenta cu presupuesto 2023 tabata uno ficticio. E ponencia agresivo, desespera y...
Minister Geoffrey Wever (Raiz):E tempo di papia y pensa pa San Nicolas a pasa;...
Diaranson 23 november, Minister di Asuntonan Economico, Comunicacion y Desaroyo Sostenibel, mr Geoffrey Wever tabata presente na e evento di Kamer van Koophandel “Business...
Booshi Wever (UPP): Mi ta spera cu minister Arends acepta mi reto pa bay...
Den e articulo parti uno, mi a desbarata delaster un desinformacion cu Ursell a trece padilanti. Den e parti 2 aki mi kier mustra...
Partido MEP: Mike Eman a faya un biaha mas; El a perde control y...
Den Parlamento a tuma luga e tratamento di Presupuesto di pais Aruba. Durante un siman y mei tabata tin debatenan hopi intenso riba e...
Minister Endy Croes (MEP) a participa den e Marcha Pa Nos Derechonan; En conexion...
Diasabra ultimo Ministerio di Husticia y Asuntonan Social a organisa e “marcha pa nos derechonan” en conexion cu dia internacional di Derecho di Mucha....
Prome Minister Evelyn Wever-Croes (MEP): Gastonan di personal y personal a baha; “Esaki ta...
Durante su disertacion den e reunion publico den Parlamento pa trata Presupuesto 2023, Prome Minister Evelyn Wever-Croes a ricibi y contesta detayadamente varios pregunta...
Booshi Wever (UPP): Mi ta reta minister Arends pa bay den un debate publico...
Den e pamfleta di gobierno mi a tuma nota di un tapamento di e berdad y un desinformacion formal di parti di Ursell. Desinforma ta...
Parlamentario Ricky Hoek (MEP): Pa elimina tur evidencia di caso Kukwisa kisas? E motibo...
Durante di e tratamento di presupuesto 2023 di pais Aruba, pa ta exacto riba dialuna 14 di November ultimo, mi persona a entrega un...
Parlamentario Marco Berlis (MEP): Marisol no kier pa “su propio” investigacion den Serlimar yega...
Diaranson mainta tabata e di ocho dia di tratamento di e presupuesto 2023. E anochi anterior Parlamento a aproba e suppletoire begroting di pais...


text:
E siman aki delegacionnan di e cuatro parlamentonan di Reino ta reuni na Sint Maarten. Aunke e tema di un “areglo pa atende cu conflicto entre paisnan di Reino” no ta riba agenda, no tin duda cu e lo ta topico di discusion entre miembronan di e parlamentonan.
Aunke Statuto ta reconoce un areglo di conflicto, e discusionnan riba e tema aki a bolbe cuminsa cu e aprobacion di e mocion pa crea un “areglo pa atende cu conflicto” di e miembronan di AVP Juan David Yrausquin y Rene Herdé den parlamento Hulandes na 2010. Te awe sinembargo no a yega na un areglo. Motibo principal ta cu gobierno di Hulanda ta contra di un areglo realmente independiente cu ta dicta solucionnan pa conflicto cu ta obliga tur gobierno di e cuatro paisnan pa cumpli cu ne. E ultimo concepto di ley pa un areglo di conflicto cu gobierno Hulandes a presenta algun luna pasa ta otro prueba cu gobierno Hulandes no ta cla pa un areglo independiente. Ata aki un analisis di e concepto di ley aki.
Deseo di parlamentonan di Reino
E concepto di ley nobo no ta cumpli cu e deseo y acuerdo entre e cuatro parlamentonan di Reino pa un ley cu ta cumpli cu tres principio: 1) un organo independiente; 2) cu ta trata conflictonan riba asuntonan strictamente legal di Statuto y 3) cu ta tuma decisionnan cu gobiernonan di tur cuatro pais ta obliga di respeta y cumpli cu ne. Tweede Kamer di parlamento Hulandes tambe a aproba un mocion di Roelof van Laar na 2015 pa crea un areglo cu tur e principionan aki. Raad van State, e organo di conseho principal di Reino tambe a sugeri pa traha un areglo cu e tres principionan aki.
Concepto 2018
Na 2015 gobierno Hulandes a nenga un concepto di ley di parlamentonan di Aruba, Corsou y St. Maarten pa un areglo pa soluciona conflicto entre paisnan di Reino cu ta cumpli cu tur tres e principionan menciona. Gobierno Hulandes a presenta un propio concepto di ley na 2015 cu no tabata cumpli cu e tres principionan aki. E ley ey a ni yega parlamento Hulandes! Na november 2018 gobierno Hulandes a bolbe presenta un concepto di ley, cu atrobe no ta cumpli cu e tres principionan. E concepto di ley nobo di Hulanda no ta regla cu decisionnan di e organo independiente (=Raad van State) ta mara gobiernonan di e cuatro paisnan!Al contrario. Raad van State tin mag di duna conseho riba un conflicto, pero ta gobierno Hulandes/di Reino ta dicidi si ta ehecuta e conseho di e organo. Mester corda cu gobierno Hulandes/di Reino lo ta parti di cualkier conflicto entre paisnan di Reino y gobierno di Reino. Kier men cu gobierno di Reino mes lo ta hues den un conflicto cu e mes ta envolvi aden. Esaki kier men cu no ta trata esunnan envolvi den un conflicto igual manera si ta e caso den corte di husticia.
E argumento cu e concepto di ley ta adopta dos di e tres principionan di un bon areglo y p’esey mester ta contento, no ta valido. Tur tres principio mester ta inclui pa e areglo ta completo y independiente! Un bicicleta por tin hopi diferente piesa, pero sin wiel e no ta completo. E no ta core!
E proposicion di Hulanda no ta crea un areglo pa soluciona conflicto den forma independiente, pero e ta un extension di e proceso di tuma decision den Conseho di Minister di Reino. Den e concepto di ley aki ta e Conseho di Minister di Reino cu ta manda pidi conseho riba un conflicto na Raad van State (=e organo independiente). Ta e Conseho di Minister di Reino cu ta ricibi e conseho y ta e Conseho di Minister di Reino cu ta dicidi si ta cumpli cu e conseho di Raad van State. Ta Conseho di Minister di Reino ta hasta dicidi si ta publica e conseho di Raad van State pa tur hende por lesa! Kier men no tin nada di un areglo independiente pa soluciona conflicto!
Oportunidad perdi
Un bon areglo pa soluciona conflicto lo trece trankilidad den Reino, ya cu e ta crea e situacion cu ora tin diferencia di opinion, por haya un veredicto independiente cu ta mara tur hende na dje. Mescos cu un corte di husticia. E concepto di ley nobo no ta haci esaki. Door di esey ta tira e oportunidad afo pa crea e trankilidad necesario y di crea confiansa nobo den Reino. E ultimo speransa ta cu parlamentonan di Aruba, Corsou y St. Maarten por bolbe convence parlamento Hulandes pa exigi pa tur tres principio cu a acorda algun aña pasa keda e base di cualkier ley nobo pa un areglo di conflicto. Ban wak si parlamento Hulandes mes ta keda para pa e principionan cu nan a acorda!


text:
…Sifranan preliminar ougùstùs 2020…
WILLEMSTAD- 7 di sèptèmber 2020 – Ofisina di Turismo di Kòrsou (CTB) ta raportá 9.227 turista di estadia pa luna di ougùstùs. 89% di e kantidat di turista registrá ta prosedente di Europa i 5% a bini for di region Karibe.
Konsiderando ku te na e momentunan aki solamente turistanan for di algun pais den Wèst Europa por bishitá Kòrsou, por mira ku 91% di e europeonan ku a bishitá nos ta prosedente di Hulanda. Nos a risibí 7.518 turista for di Hulanda kual ta 53% ménos kompará ku ougùstùs 2019. For di Alemania un kantidat di 291 turista aleman a keda registrá, un bahada di 75% kompará ku aña pasá. Na luna di ougùstùs, 55% di turistanan for di Europa a keda den hotèl, miéntras 45% a keda den un akomodashon alternativo. Na momentu ku a kuminsá risibí turistanan bèk na luna di yüli, e distribushon entre hotèl i akomodashonnan alternativo tabata respektivamente 45% i 55%. Un otro indikadó interesante ta e kantidat averahe di anochi ku e europeo a keda nos pais. Na ougùstùs 2020 e averahe di anochi tabata 11.7 miéntras aña pasá e mesun luna a registrá un averahe di 9.9 anochi pa kada turista prosedente di Europa. Esaki ta 18% kresementu den e kantidat averahe di anochi ku turistanan for di Europa a keda riba nos pais.
For di region Karibe, Kòrsou a risibí 483 turista di estadia. 82% ta turistanan prosedente di Bonaire.
“Konsiderando ku nos ta habrí pa solamente un kantidat limitá di pais den Europa, tabata bon pa tuma nota ku mas di 9000 turista di estadia a hasi nan yegada na ougùstùs. Luna di ougùstùs a registrá tambe un kresementu den e kantidat di turistanan ku a keda den hotèl”, asina sr. Paul Pennicook CEO di CTB a remarká.


text:
Kralendijk- Un total di 324 hende a pasa bakuna we na Boneiru. Esaki ta e sifra mas haltu ku a logra te awor aki.
Un total di 265 hende a pasa na promé bakuna awe, mientras ku un total di 59 hende a pasa nan di dos angua. Ku e di dos bakuna hende mester ta práktikamente imuno pa Covid-19.
Tòg por konsiderá ku e proseso ainda ta bai slow. Awe na St. Maarten por ehèmpel a pasa e di 5000 bakuna awe. Mester bisa tambe ku e kantidat di kasonan aktivo na St. Maarten ku 18 ta apenas un frakshon di loke e ta na Boneiru aktualmente.
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
WILLEMSTAD – Den e promé seis lunanan di aña aeropuerto di Kòrsou a atendé alrededor di 650.000 pasahero ku ta yega i bandoná Kòrsou. E kantidat por tabata kasi 900.000 si tur avion tabata yen. E okupashon averahe tabata 74 porshento.
Hulanda ta keda dominá ku un partisipashon di 54 porshento. E kantidat di pasahero pa i for di islanan Karibe den reino tabata djeseis porshento, Merka djestres porshento i Amerika del Sur djes porshento.
Curaçao Airport Partners ta satisfecho ku e resultadonan di tráfiko aéreo positivo i ta antisipá ku koutela un kresementu kontinuo pa e di dos parti di 2022.
Pero CAP ta mira riesgonan si. Entre otro e impakto pandémiko di un posibel variante nobo di corona, pero tambe e guera na Ukraina, inflashon, kosto di bida kresiente, subida di preis di fiul i zeta, pasashi, skarsedat di personal i devaluashon di euro lo tin influensia riba kresementu di tráfiko di pasahero.


text:
Karbon
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Karbon ta e elemento kímiko ku e simbolo C number 6 riba e tabèl periódiko. Komo e ta un miembro di grupo 14 riba e mesa periodiko, e ta un no-metal anto tetravalente-trahado kuater elektron disponibel pa forma bontnan kimiko. Tin tres isotopo ku ta okuri naturalmente, aunke 14C ta radioaktivo, anto ta dekada ku un semi-bida di mas o menos 5730 aña. Karbon ta un di e par di elemento konosí for di antigwedat. E nomber "karbon" ta bini for di e lenga latino carbonium.


text:
Resultado di Gran Final MCB CSB
Resultado di Gran Final MCB CSB
Souax atras den e seri 0-2 no ta entrega i ta sali agresivo riba e lansamentunan di e habridó di Pichingolo Arnalda Margaritha, anotando 2 den promé, 3 den di dos inning pa kore ku e habridó di Pichingolo. Eva Voortman, Rianthe Winklaar i Lyuska van ‘t Kruys ta enkabesá e atake di Souax pa sostené e ekselente trabou di J’Dah Girigorie riba picher platé. Pa Souax gana Pichingolo 7 pa 1, i forsa e di 4 wega djaweps.
E hungadó di wega a resultá J’Dah Girigorie, aki e ta risibí su opsekio di Monchi’s
E siguiente wega ta djaweps 10 di novèmber 8 or na Sam Bunting Ballpark.
Souax Gill Sport : 7 kareda 9 hit 0 eror
Picher ganadó J’Dah Girigorie
Mihó bate Lyuska van ‘t Kruys i Thanysha Gil 3-2
Pichingolo Nissan : 1 kareda 6 hit 2 eror
Picher pèrdèdó : Arnalda Margaritha
Mihó bate : Rigmayra Poulina i Anais Piar 3-2
Siguiente wega :
E Gran Final di Sòftbòl MCB CSB AA ta sigui djaweps 10 di november 8or na Sam Bunting ballpark.
Edward Martis


text:
E islanan Boneiru, Sint Eustatius i Saba huntu ta forma Hulanda Karibense i ta parti di Hulanda. E islanan konosé un legislashon di duana independiente. Esei ta nifiká ku tur hende ku riba un di e islanan ta importá, eksportá òf pasa den tránsito, ta haña nan mes ku formalidatnan di duana, irespekto for di unda e merkansia aki ta bini.
Pues esei ta konta tambe si bo hiba merkansia por ehèmpel for di Hulanda Oropeo pa Boneiru. E formalidatnan di duana tambe ta aplikabel totalmente den e tráfiko di merkansia entre e islanan aki. Aki bo ta haña informashon en partikular dirigí riba empresario, tokante formalidat di duana ora di importá, eksportá i pasa merkansia den tránsito.


text:
Outoridatnan a intensifiká kòntròl riba InselAir.
Den fin di siman outoridatnan lokal di aviashon a kuminsa ku kontròl i supervishon adishonal riba operashon general di InselAir. E promé kòntròl ta tuma lugá riba e departamentu di mantenshon di InselAir. Outoridatnan ke sa kon e maneho di mantenshon ta funshoná bou di e direktor, Ivo Oduber. E desishon ta debí ku a determiná ku e planifikashon di mantenshon ta den mal estado. Den e dianan ku a pasa, outoridatnan a prohibí buelo, te ku próksimo aviso, di sigur kuater avion di InselAir na Aruba.
Awor ta keda na gerensia pa mustra si e direktor di mantenshon ta kumpli ku loke lei ta stipulá, esta pa e flota di avionnan ta na òrdu. Minister di Desaroyo Ekonómiko, Eugene Rhuggenaath a pone kondishonnan i garantía severo i krítiko pa un fiansa total di 33 mion florin pa InselAir.
Riba e mésun fecha ku a prohibí buelo di e avionnan na Aruba, a firma tambe un akuerdo entre gobièrnu i InselAir. Èks-minister di Finansa, José Jardim, ta bai fungí komo presidènte komisario. Di e demas komisarionan, a keda repartí entre dos ku ta skohí dor di InselAir i dos dor di gobièrnu. Pa InselAir, Henry van der Kwast, pa gobièrnu Lars Brabander i Anton Casperson lo fungi komo komisario. Aparte di e dos komisarionan, gobièrnu a nombra un tim di maneho den persona di André Delger komo Chief Financial Officer (CFO) i Gilles Filiatreault di Canada, komo direktor ehekutivo ku lo guía e kompania InselAir, huntu ku e tim. E plan pa stabilisá e kompania lo konkluí fin di febrüari 2017. Den e plan lo mester bini, kon mas lihé posibel por normalisá e situashon di e kompania.
Den tres luna e tim di maneho lo mester traha un plan komersial, ku e hunta di komisarionan mester aprobá. Den e plan komersial mester deskribí un plan di tres aña, ku metanan stratégiko, operashonal i finansiero. Huntu ku esaki, mester buska un sosio stratégiko. Ta e intenshon pa selekshon di e sosio stratéiko tuma lugá den e último parti di 2017, na e momentu ku gobièrnu hala atras.


text:
Oranjeastad-‘Un kipá den Karibe’ ta título di un pelíkula edukativo den produkshon, ku ta trata e identidat Hudiu Karibense. E dokumental ta un búskeda pa haña kontesta riba e pregunta: kon ta pa ta un hudiu si bo tin raisnan Karibense? Si bo a nase i krese na Kòrsou, Aruba òf Sürnam? Kon e edukashon hudiu den Karibe ta? Kua nòmbernan, karanan i tipo di kolónan ta forma parti di e komunidat Hudiu Karibense? Kon ta visualisá e futuro di e komunidat Hudiu Karibense na Kòrsou, Aruba i Sürnam?
Motibu di e dokumental ta e eksposishon ‘Hudiunan den Karibe’ kual lo tin su apertura dia 29 di yanüari 2015 den Joods Historisch Museum na Amsterdam. Probablemente e eksposishon, kual lo ta habrí pa públiko na Amsterdam te ku yüni, lo bai Kòrsou (i Sürnam). Esnan ku a traha e dokumental ta traha den kolaborashon ku e museo, i lo graba e trahamentu di e eksposishon tambe.
Edukashon
‘Un kipá den Karibe’ tin spesífikamente un karakter edukativo i lo keda presentá pa dos hóben hudiu; unu ku un tata Sürnam, e otro nasé na Aruba. Den preparashon pa e eksposishon, alumnonan riba e islanan i na Sürnam lo tin e oportunidat di sera konosí mas ku e tema, ku yudansa di un pakete di lès i e pelíkula. Di e forma ei nan por interkambiá pensamentu ku otro tokante temanan manera: un historia kompartí, identidat, religion i e hueyanan ku e kultura Hudiu a laga atras den nos propio kultura. Por pensa riba influensianan den e kushina Antiano i Arubano, manera por ehèmpel e kuki den forma di S, bon konosí komo lèter.
Hudiunan Karibense
Diferente Hudiu ku un pasado Kurasoleño lo hiba palabra, manera Bob Pinedo, Joëlle Joubert, David Serphos, Bertha da Costa, Maureen Levisson, Tamara, llena i Elizabeth Winkel, i Jennifer i Paulette Smit. Di banda di Aruba eseinan ta Mayra Paula i e famia Pieters-Gonzales. Asina ta forma un palèt mesklá di eksperensianan i historianan personal ku ta forma un impreshon di e identidat Hudiu Karibense. Tambe lo trata e diferensianan entre hudiunan Sürnam i Antiano.
Inisiadornan
E pelíkula ta un inisiativa di Stichting WeConnect, un fundashon Hulandes fundá pa Tanja Fraai i Mike Ho-Sam-Sooi. Den pasado nan a traha e dokumental ‘De Wonderboom, kunst van Capricorne’. WeConnect, bou di presidensia di Paul Comenencia, tin komo meta pa inisiá i realisá proyektonan edukativo den Reino. E dokumental lo ta kla na komienso di e aña eskolar 2015/2016; durante e próksimo lunanan lo buska kolaborashon ku e kampo di edukashon i ku partnernan lokal.
Nota pa redakshon (no pa publikashon):
Un promo kòrtiku: http://youtu.be/XKcUq8kzc7c
Informashon via Stichting WeConnect:
Mail: info@stichtingweconnect.nl
Web: https://www.facebook.com/kippahcaribbean


text:
Kuerpo Polisial Kosou, Departamentu di Komunikashon i Prevenshon ta informa lo siguiente:
Sospechoso/Víktima number 3 di aksidente di outo a fayesé.
Djabièrnè 18 di ougústús 2017, polis a hana notifikashon di Hospital ku alrededor di 23.30
or, dòkter a konstatá morto di e di tres(3) víktima di e aksidente di outo ku a tuma lugá
djabièrnè den oranan di marduga na Kaminda Mitologia. Ta trata di un hòmber nasé na
Venezuela.
Na momento ku notifiká famianan lo publiká su identidat.
Riba òrdu di Fiskal di Ministerio Públiko a konfiská e kurpa sin bida diasabra 19 ougústús
alrededor di 00.04 or pa mas investigashon.
Informacion y imagennan cortesia di kikoapasa.com Kiko ta pasando


text:
Kenneth Vrolijk na caminda pa Buenos Aires
Hefe di Mision pa e Weganan Olimpico Hubenil, Kenneth Vrolijk a biaha pa Buenos Aires, Argentina.
E dianan 24 pa 27 di april lo tuma lugar reunion nan importante relaciona cu e ultimo desaroyonan pa loke ta e Weganan Olimpico Hubenil Buenos Aires 2018.
Dia 24 di april, Kenneth lo bishita un session parti mainta di plenaria y parti merdia lo un haya tour di e parkenan, YOV, parque Olimpico de la Juventud y Parque Verde. Tur dia lo habri cu un session plenaria pa despues bishita parkenan relaciona cu e actividadnan specialemente prepara pa e hoben atletanan, manera e parke urbano y e technopolis park.
Mester bisa aserca cu e dia 26 di april 11’or, Kenneth como CDM lo reuni cu e esnan encarga pa asina combersa riba e desaroyonan rond di e weganan cu ta concerni tambe Aruba su propio delegacion.
Den luna di oktober proximo e Weganan Olimpico Hubenil lo tuma lugar pa prome biaha den historia den e continente Sur America.


text:
ORANJESTAD – Serlimar Sui Generis tin un director nobo den persona di Anko Koopmans. Minister encarga cu Serlimar Marisol Lopez Tromp a confirma esaki pa Noticiacla.com. Segun e mandatario, Koopmans ta inicia su labor nobo diahuebs awor na e compania di limpiesa, hunto cu un CFO nobo tambe. Si e nomber ta zona conoci, ta pasobra e tabata director di DTI prome, nombra na November di 2018 pero a retira awor y ta cuminsa su labor nobo. “Mayan (e) ta cuminsa na cabez di Serlimar, cu un reto grandi” Lopez Tromp a finalisa bisando.
RETIRO DIRECTOR
Tabata na februari ultimo cu Serlimar a core cu su director anterior Henley Davelaar pa mal maneho. Dos aña prome na October 2018 pues, a nombre como director na e compania sui generis. El a haya basta critica e tempo ey debi cu e ta bin di Corsou. E critica tabata cu e lo ta ‘handpicked’ y no un Arubiano. No ta conoci awor si e director nobo tambe lo confronta problema cu e nombracion aki.


text:
Kralendijk – E último tres simannan 379 habitante di bario a pasa nan promé angua kontra corona sin sita den sentronan di bario. Departamento di Salubridat Públiko a bini ku #BANBAKUNÁDENBOBARIO pa hasi pasamentu di angua kontra corona mas fásil posibel pa nos habitantenan di bario. Ku ayudo di Krus Korá habitantenan di bario a pasa angua den Amboina, Antriol, Nort’i Saliña, Rincon i Tera Kòrá. Den e siman di 24 di mei habitantenan di bario por pasa nan di dos angua kontra corona den e mesun barionan.
Tabatin diferente kos di grasia pa e habitantenan di bario ku a bai pasa angua. Na Antriol e habitantenan di bario despues di a pasa angua a haña un tapapoka ku e inskripshon ‘Much’i Antriol’. Fundashon Antriol Avanti a pone e tapabokanan disponibel. Den tur bario e habitantenan ku a pasa angua por a saka potret ku un leshi di #BANBAKUNA. Hopi habitante a hasi esaki.
Ambishon
Pa haña vírùs di corona bou di kontròl ta importante ku 85% di hende den edat di 18 aña bai ariba a pasa angua. Ta trata di 18.944 habitante fiho i temporal. Ta kalkulá e kantidat di habitante temporal na 1.500 hende. Awor akí en total 68% di e 18.944 hendenan a pasa nan promé angua. Den e simannan binidero suidadanonan por pasa nan promé angua kontra corona na Kompleho Deportivo Jorge Nicolaas ku òf sin sita. Riba página di Facebook di Entidat Públiko Boneiru tin un bista general di e orario di pasa angua na e kompleho deportivo.


text:
Den Haag- Klientenan di ABN-AMRO bibá na e seis islanan hulandes den Karibe, por tene nan kuenta bankario na e instituto pa awor. Resientemente ABN-AMRO a manda karta pa diferente kliente indikando ku nan tabata ker a stòp ku dunamentu di servisio. Voral na Kòrsou, vários klienta a risibí un karta di ABN-AMRO ku e mensahe aki.
E banko a disidí mientrastantu, pa hala e kartanan bèk aden. Segun e banko mes ta bisa, ta konsiderá ku nan a akuta di forma poko prematuro. Esaki spesialmente den kuadro di un lei ku ta wòrdu diskutí na hulanda, dunando tur hende ku un pasport hulandes un derecho di tin un kuenta bankario básiko, aunke sea ku nan ta biba pafó di hulanda.
Pa sierto hende, ku tin sea negoshi òf yu ku ta studia nan hulanda, ta ferfelu pa no tin un kuenta di banko hulandes, pa por hasi òf paga sierto kos. Te asina leu, ABN-AMRO tabata e úniko banko ku realmente a kuminsá avisá kliente di un posibel seramentu di kuenta.


text:
Recientemente a tene entrevista cu directora di DIMAS, sra. Kathy Paskel kende ta duna un bista amplio di con aña 2020 tabata den cifra di peticion. E ta bisa cu den comparacion cu 2019, na aña 2020, e peticion a baha na 23%.
Na aña 2019, e departamento tabata atende cu 15.000 peticion, na 2020 a wak cu peticion a bay na 11.000, esey ta ilustra efecto di pandemia cu afecta henter mundo y Aruba.
Motibo di covid, dimas a wak peticion pa permiso, comparti cu ns ta analisa ns cifra, ns tin temrino di ley cu atende ns peticion, e ley ta duna december 2018 cu atende peticion NO mas cu 10 siman, den 6 siman.
Ns ta wak surpasa y terino trata despues, ns tin 14% cu ns no tin cla, acheterstaan 1700 peticion tur locual ta habri ta den temrino 2021, ns a conoce 1185 peticion esey termino di ley trahando riba dje.
Sra. Paskel ta bisa cu ora cu a bin cu shelter in place a pensa varios manera pa por sigui duna nan servicio aunke sea temporalmente mirando cu clientenan no por a yega na porta di DIMAS.
Cu cierto medida, a pone den sistema inovativo pa persona por entrega nan EForm. Segun sra. Paskel tabata un temporada duro pero mester a tuma e challenges.
Di parti DIMAS, nan a keda atende henter periodo cu permisonan, kehonan via telefon, pa cualkier persona cu tabata kier algun tipo di informacion di nan permuso.
Un punto importante cu sra. Paskel ta comparti ta tocante e contesta via email, e email personal di persona mester ta corecto, pa asina ora nan kier comunica no por haya e cliente facilmente, sea ta pa pago, documento adicional of informacion.
E nengacion tambe ta keda manda via email. Pa e motibo aki ta bisa cu ta importante pa persona keda activo riba su email pa asina e ta pendiente. Tambe e cliente por ‘track’ su permiso via e website di DIMAS hincando nan CRV 500 code.
Ora e peticion ta cla, no mester pasa buske na DIMAS pero nan lo manda esaki coreo caminda e persona por obtene su permiso si e decision ta positvo. Si den caso e ta negativo, e persona por apela.
“Nos cantidad di nengacion a subi, por tuma nota di esey mirando e crisis den mercado laboral. Tur cos ta bay a base di conseho di Departamento di labor”, e ta splica.
Esey por ta influencia den caso cu si un persona ta na Aruba cu su famia, e famia tambe lo haya negativo den nan permiso. Esey ta un check cu ta haci anualmente.
Den pasado ta structura cu persona den exterior ta aporta pa nos economia, pero aña 2020 cu e pandemia, a cambia e panorama y na 2021 lo sigui cambia.
Pa e motibo a bin cu buelonan humanitario pa persona cu kier bay bek cu a keda sin trabou, por wak cu otro parti turismo a cay esey ta pone cu companianan a cera nan porta.
E ta bisa cu di e forma aki ta creando otro tipo di economia pa otro grupo di trabou nobo. Nan ta invirtiendo den maneho nobo pa asina e proceso bay mas lihe y si tin necesidad pa esnan cu ta na Aruba haya trabou.


text:
Un metro na ciudad di Mexico a colapsa provocando un caida di algun vagon cu pasahero. E hefe di gobierno, Claudia Sheinbaum a informa cu tin 23 hende morto, incluyendo menor di edad. Tin 65 hende herida y 7 di nan ta grave.
Sheinbaum tambe a bisa cu e causa lo provoca un colapso di structura. El a segura cu tur dia tin mantencion. Servicio di emergencia, ehericto y proteccion civil ta trahando na e luga.
Autoridad ta trahando cu hospital y servicio di buskeda pa asina identifica victima. E sucedido a pasa na linea 12 di e meter. Esey tabata e obra di infrastructura mas importante di ciudad di Mexico durante e mandato di Marcelo Ebrard manera hefe di gobierno.
Ebrard, secretario di relacionnan exterior a bisa cu mester investiga e causa di accident y ta na disposicion di autoridad. E proyecto a keda construi pa compania ICA Grupo Carso di magnate mexicano Carlos Slim- y Alstom.


text:
Bira eksitoso dor di fiha meta den bo bida
Kiko bo ke logra den sierto aspektonan di bo bida? Por ehèmpel den bo trabou, estudio, famia o sèn? Fiha meta den bo bida. Meta ta algu ku bo ke realisá dentro di un sierto término di tempu den bo bida. Ta un deseo fuerte ku bo tin p.e. desaroyo den bo karera. Ora bo logra un meta esaki lo duna bo un sentido grandi di satisfakshon. I lo krese konfiansa den bo mes. Dikon…
Debenan ta duna bo stres?
Bo tin debe o debenan atrasá? Esaki probablemente tin un influensia hopi grandi riba bo bida. Bo por tin stress o bo ta desesperá. Pa sòru ku e problemanan ku bo tin aworakí wòrdu solushoná i no bira pió, lo bo tin ku aktua. Nos lo duna bo un par di manera kon bo por sali for di debe: Sòru pa un resúmen: stap 1. Nota bo entrada, stap 2. Nota bo salida ku ta…
Tratando ku kambio den bo bida. Kon bo por hasi esaki?
Nos tur ta kriaturanan di habito. Ora nos ta hasiendo algu pa basta tempu, nos ke keda hasi e kos ey e mesun kos pa basta tempu mas. Tog kambio ta algu ku ta parti di nos bida i bo no por skapa di esaki. Un hende su bida ta yen di kambio i transishon. Kambio den trabou, kambio den un estilo di bida, etc etc. Ta importante pa bo sinja asepta kambio ja asina…
Stapnan pa bienestar mental
Tin indikashon ku tin 5 stap ku un hende por tuma pa mehora nan salu spiritual i bienstar. Si bo purba e kosnan aki lo bo por sintibo mas positivo i saka lo maximo for di bo bida. Nos tin 5 stap pa un bon bienestar mental: Tuma kontakto ku otro hende(p.e.: ta ku bo famia tur dia, traha afspraak ku konosinan ku bo no a mira basta tempu, etc) Ser aktivo fisikamente(ser aktivo fisikamente…
100 Aktividat Cu Bo Por Hasi Cu Hendenan Cu Demensia
Tin hasta actividatnan cu por ta ideanan nobo pa kasnan di kuido. Klik aki pa download e lista cu aktividatnan. Bron: Alzheimer Nederland
Teps pa trata stres okashona dor di Covid-19
Siman pasa nos a papia over di kiko stres dor di Covid-19 por trese ku ne. Tur hende ta reakshona otro ku stres. Toch tin un par di medida ku bo por tuma pa redusi e stres. Kual komo resultado por lagabo sintibo mehor. Aki nos ta bai dunabo un par di konseho. No ta tur bo tin ku sigi, pero djies wak kua ta pas den bo situashon. #1: Tep kon bo ta trata…
Teps pa engrandese bo abilidat social
Bo bida ta mas simpel si bo investi den engrandese bo abilidatnan soshal. Porta aworaki bo ta pensa: dikon bo tin ku hasi esaki? Bo bida ta envolve hende. I pa ki meta ku bo tin den bo bida, bo tin te haber ku hende. Dor di engrandese bo abilidatnan soshal bo ta sinja komunika mas mihor ku otro hende. Aki nos ta pone un par di teps pa bo kon bo engrandese bo abilidatnan…
Stres okashona dor di Covid-19. Kon bo por rekonose esey?
Covid a trese hopi insiguridat i kambio den nos bida diario ku ta soru pa intrankilidat. Ta importante pa realisa ku ta normal pa eksperensia stres den e situashon aki. Miedu, insiguridat i preokupashon over di bo slau of e personanan mas serka di bo ta masha normal. Pesey ta bon pa bo sa kon bo ta rekonose e stres i sa kon bo ta tratele den e temporada aki. Rekonose e sinjalnan di stres.…
Sekreto #7: E Muher Cu Konfiansa…
Sekreto #7: E muher ku konfiansa den su mes no ta biba bisando: “Si Mi A….” of “Supone Ku….”! E mundu aki tin jen di hende ku ta sinti na mes bashi of no ta satisfecho pasombra nan a keha henter nan bida largu tokante lokual nan no tin enbes di traha/usa bon lokual nan tin. No biba bou di e tirania di “ si mi a…” of “si mi tabata….”. “Si mi tabata tin…
Sekreto #6: E muher cu konfiansa…
Sekreto #6: E muher ku konfiansa den su mes ta emprendedor (ondernemend)! Tin dos tipo di hende riba e mundu aki: e persona ku ta sinta warda te ora algu sosode. Anto tin e persona ku ta soru pa algu sosode. Tin hende ku di naturalesa nan ta timido i tin hende ku ta juist franko(vrijmoedig), pero si Dios ta para na nos banda nos lo por biba un bida sobrenatural”. Nos tur tin kosnan…


text:
EE afrikanonan sklabisá ku a yega Kòrsou, tabata di diferente parti Afrika oksidental. Nan tabata papia diferente idioma. Na Kòrsou nan mester a komuniká ku otro na un òf otro manera ku nan i ku e Oropeonan. Asina nan a krea un idioma nobo ku ta Papiamentu ku a kada traspasá di generashon pa generashon. E kreashon di Papiamentu a tuma lugá na siglo 17, rònt di aña 1640 komo kombinashon di diferente dialekto afro-portugues. Na 1637 hulandesnan a konkistá El Mina, na Ghana, di Portuguesnan. Nan tabata mester di obrero pa konstruí Willemstad ku nan a konkistá na 1634 di Spañónan. Probablemente papiamentu a kuminsá yega Kòrsou rondó di e temporada ei. Papiamentu tabata afiliá na e Portugues krioyo di El Mina. Probablemente e Portugues krioyo di El Mina tabata eksportá for di islanan di Kabo Verde.
E promé aparensia na Papiamentu ta un proverbio komo nòmber di un barku hudiu na 1767: Awa pasa Hariña. E promé dokumento mes na Papiamentu ta un fragmento di un karta di 1775.
Influenshanan Papiamento
Entre 1650 ku 1700 diferente gruponan di hudiu a bin biba Kòrsou ku tabata papia Portugues ku Spañó. Komunikashon entre nan i Afrikanonan tabata kasi den un lenga komun, kual a fortifiká e Afro-Portuges ku a bira Papiamentu. Na Kòrsou Papiamentu a eksperensiá influensianan Hulandes i Spañó. Papiamentu tin influensianan di Angola tambe di temporada di 1641-1648. Den e tempu aki Hulandesnan a logra di konkistá Luanda na 1641 i a sera un akuerdo di amistat ku reina di Angola. Den e tempu di un bon relashon ku Hulandesnan na Angola, papiamentu a heredá e palabra di e idioma Kimbundu ku ta makamba. E ta konsistí di e palabra “kamba” kibundu “amigu”. Pa hasi e palabra plural ta pone “ma” su dilanti. Probablemente e palabra aki a fungi komo nòmber di Hulandesnan entre e periodo di amistat ku Angola.
E Papiamentu no tabata solamente un idioma di e Afrikanonan, pero poko poko e klase blanku tambe a kuminsá papia papiamentu. Muchanan blanku tabata siña papiamentu serka nan yaya ku tabata duna nan lechi i kuida nan. Solamente e protestantnan mas haltu a keda papia Hulandes. Pero ku binida di Shell e grupo aki tambe a kuminsá papia Papiamentu ku tabata distinguí nan for di e Hulandesnan nobo na Kòrsou.
Guene
Papiamentu tabata e idioma ku nan tabata papia den siudat en general; i na banda bou mas bien Geune. E idioma Guene tin tres karakterístika:
- Un idioma sekreto ku katibunan tabata papia bou di otro. Despues ku papiamentu a hasi su entrada, nan a keda papia Geune.
- For di historia oral por konkluí ku katibunan ku tabata papia Guene tabata chikitu na estatura i kolo di kueru hopi skur. Nan por a bula. Tin e kuenta: un dia tabata tin tres Loango. Dos di nan no a kome salu i p’esei por a bula bai ora nan tabatin ku bai. E di tres no por a subi pasobra el a kome salu. E ta yama su amigunan ayó. E kuenta aki ta konosí den hinter Karibe, sur di Merka i Merka Nort.
- Un kolekshon di kantika, ekspreshon i palabranan na Geune a ser traspasá di generashon pa generashon.
Kolowawa Kolowaze ta un kantika na Gueni ku Papiamentu ku grandinan tabata uza pa saludá otro. Espesialmente hende ku tin hopi tempu sin topa otro òf ku ta bini djaleu i a topa.
Kolowawa kolowaze
Waze tami kolowawa eh eh
Kolowaze mi kolowawa
Kolowaze atami a bini di wanawa. M’a bin kuminda mi rumannnan.
Kolowawa kolowaze
Waze ta mi kolowawa he he
Kolowaze mi kolowawa
Kolowaze shonnan m’a bini wanawa
Atawo m’a bin kuminda’mi rumannan tur
M’a bin kuminda mi ruman eh
M’a bin kuminda mi parientenan tur
Kantika di gueni òf kantika di makamba.
Le mai mundu eh leba ho
Le mai mundu eh leba ho
Le mai mundu eh leba ho
Limania go eh saino
Limania go eh mira pa bo numa
Limania go eh saino
Mi ta den problema
Mi ta den problema, hòmber
Mi ta den problema
Si bo wak Dios
Dune mi kumindamentu
Si bo wak Dios
Komo ku Papiamentu a originá komo un idioma di e Afrikanonan sklabisá den tempu kolonial, e idioma no a haña un status ofisial. Idioma Hulandes a keda komo idioma di Gobernashon i Enseñansa. Na 2007 Papiamentu a haña e status ofisial.


text:
ORANJESTAD, Aruba – 9 di Maart: Aruba Hotel & Tourism Association ta alerta comunidad cu Aruba actualmente ta pasando den un ‘tormenta perfecto’; esta un combinacion di circunstancia y sucesonan cu ta causa un peliger grandi pa nos economia y futuro financiero di nos pais.
Na mes momento Aruba ta experiencia e siguiente desaroyonan negativo:1. Inventario di camber di hotel den Caribe ta creciendo y habriendo bek, creando mas competencia den region y e demanda pa Aruba ta bahando.2. Inventario di camber di Aruba ta na punto di crece cu hotel nobo.3. Falta di empleado cualifica pa yena tur cupo di trabou y mantene nivel di servicio halto.4. Dependencia halto di nos turismo riba mercado Mericano (80%).5. Aña di eleccion presidencial na Merca, cu historicamente ta causa cu turistanan Mericano ta warda pa gasta placa. 6. Efecto di Coronavirus riba turismo (miedo di biaha) y riba economia, causando cancelacion y reduccion di reservacion.7. Imagen di Aruba cu nos ta un destinacion caro.
Mientrastanto Gobierno di Aruba ta sigui impone mas impuesto y otro medidanan riba sector comercial y comunidad, subiendo mas ainda e costo ya halto di haci negoshi cu e resultadonan cu prijsnan mester sigui subi pa nos residentenan y turistanan.
Gobierno di Aruba ta uzando miyones di presupuesto di A.T.A. destina pa mercadeo pa cubri otro gastonan cu nan tin, net na momento crucial cu mester fondo pa sigura demanda pa Aruba y diversificacion di e mercado turistico. Segun ley, e surplus di e presupuesto di A.T.A. ta destina pa gobierno cada aña, pero awor gobierno ta sacando mas placa di e fondo destina pa mercadeo internacional.
Gobierno di Aruba ta bay asina leu pa cambia e ley di A.T.A. Sui Generis pa asina e fondonan di room tax reserva y necesario pa mercadeo internacional, bay pa presupuesto general di gobierno y yuda cubri nan deficit financiero. Inicio di A.T.A. Sui Generis tabata resultado di un MOU entre gobierno y AHATA, den cual a acorda cu e fondonan di room tax ta reserva pa mercadeo internacional. E cambio di ley ta bay contra e principio di e MOU y contra interes di nos pais.
Mas preocupante ta cu e cambio di ley lo duna dos Minister derecho di dicidi cuanto lo entrega na e presupuesto di A.T.A. cada aña. Esaki lo sosode sin ningun criteria of garantia pa un cantidad of porcentahe minimo cu ta necesario pa mercadeo, pero alabes mas preocupante sin criteria pa participacion di nos expertonan den turismo y mercadeo.
Cu e desaroyonan negativo aki, Gobierno di Aruba ta poniendo nos pilar economico, nos posicion financiero y pan di nos empleadonan den turismo, na peliger. Tur esaki pa cubri buraconan financiero den presupuesto cu ta existi pa motibo di mal maneho gubernamental den ultimo decadanan.


text:
Un dia bo lo biba e momento magico aki na bo isla: pasobra Aruba ta un Dushi Tera!’
Dos siman pasa mi a bay un concierto cu mi nieto den un stadion grandi na Hulanda. Tabata e prome wega tambe di Hulanda y e organisadornan a combina e concierto y e wega di futbol na un forma hopi sabi. Den e stadion tabatin pantajanan supergrandi pa wak e wega entre e dos mitanan di e concierto. Tabata un experencia bunita, casi magico pa mira un stadion jen di hende bisti na oranje y cu un solo pensamento y focus: ‘Tur kier pa Oranje gana!’.
Semper ora mi experencia un evento masal asina, mi ta sinti e deseo pa un dia biba un actividad asina cu ta uni gran parti di nos pueblo chikito di Aruba den un solo curason y pensamento.
No solamente di pafo, pero di paden. Den un union cu ta crea e energia ey cu ta hasi cosnan grandi posibel y juda sana un pueblo y su famianan unda cu tin mester.
Den mesun rosea mi ta sinti cu ta lastima cu cada dia mi ta lesa den corant y via medionan social cu tin asina tanto violencia, ladronicia, accidente y desunion. Mi ta lesa e vocabulario cu hubentud ta usando cu otro y mi ta pensa. ‘Unda respet a keda ora ta usa palabranan hopi mahos pa insulta otro’. Mi ta mira mescos den scenario politico.
Y mi curason ta bolbe bay bek na e momentonan magico di e concierto y mi ta pensa ‘Un dia, Ingrid. Un dia bo lo biba e momento magico aki na bo isla: pasobra Aruba ta un Dushi Tera!’.
Felis dia di tata na tur cu di un of otro forma ta cumpli cu e rol di tata
E Tata ideal, un bon ehempel, un inspiracion, un fuente di confiansa, un brasa, un schouder pa bo yiu jora su pena, un hari pa bo comparti, un conseho cu su yiu por scucha, un fuente di confiansa.
Tempo cu tata y yiu por comparti tin ora ta haja nan balor atraves di tempo cu mas experencia y sabiduria.
E tata ideal ta haja bida cada biaha cu un yiu nace. Cu e bida nobo ta nace y crese sonjonan nobo, speransa nobo. Pero tambe retonan nobo.
E retonan, juist. Nan ta esunnan cu cada bes por pone un capa scur mei mei di e tata y su sonjonan. Situacionnan cu ta aparece y cu como hende bo no ta tene cuenta cu n’e. Tin hende cu ta enfrenta nan y busca un otro caminda pa jega na e mesun resultado desea. Tin otro hende cu ta busca alivio pa nan retonan den cosnan cu ta aleha nan juist di e yiu cu tanto nan a stima. Un amor cu ta bay bek te e momento cu nan a topa otro pa prome biaha. Esaki ta ora e yiu a dal su prome grito di bida.
Bida no semper ta cumpli cu nos sonjo y speransanan. Pero ta e persona su escogencia pa mantene su mes na su ideal, promesa y compromisonan. Retonan no t’ey pa hasi bida imposibel. Nan t’ey juist pa nos desaroya nos talentonan y no laga un di e responsabilidadnan mas grandi den bida cay.
Awe ta dia di tata. Tum’e como un dia pa haja bunita regalo y cosnan tierno traha na scol. Tum’e tambe como un dia pa reflecciona riba kico ‘ser tata’ pa bo ta ensera.
Pasenshi, amor, compashon, empatia, pordona, compronde, madures, tempo comparti. Podise esey ta e esencia di e tata ideal?
Felis dia di tata na tur cu di un of otro forma ta cumpli cu e rol di tata.


text:
CHARLA GRÁTIS “ROW”: MALESA DI NANISHI KU TA BASHA SANGER
CHARLA GRÁTIS
“ROW”: MALESA DI NANISHI KU TA BASHA SANGER
Fundashon AFRO ( Antillean Foundation Rendu Osler Weber ) ta organisá un mainta di informashon tokante Rendo Osler Weber, un malesa hereditario ku tin hopi aki na Korsow. Den boka di pueblo yamá ROW ( pronunsiá “ roow’) of “nanishi ku ta basha sanger.
E presentashon lo ta na enkargo di Dra. Monique Wong Loi Sing, spesialista di pulmon y Dra. Shirley Lo- A -Njoe, dókter di mucha – spesialisá den kurazon.
Tambe lo tin testimonio di un pashent ku ROW
Esaki ta tuma lugá Djasabra 29 di Februari 2020 di 10or di mainta pa 12or di mèrdia na Sentro di Bario Souax
Nos ta invitá tur pashènt ku ROW, miembronan di famia,
i interesado nan pa bishitá e mainta di informashon aki. Informashon lo ta na papiamentu. Por hasi pregunta.
Entrada ta grátis.
Konsiderá esaki komo un invitashon pèrsonal.


text:
KRALENDIJK – Gezaghèber Edison Rijna, fiskal mayó Bote ter Steege i hefe di reshèrshe Alwin Braaf a papia ku prensa relashoná ku implementashon di lei nobo di tráfiko. Gezaghebber tabata e persona kende a dirigí palabra i a menshoná ku introdukshon di e lei nobo di tráfiko ta keda posponé pa luna di mart 2020. “Introdushon di lei nobo tabata algu konsiderabel pa Boneiru. Awe 1 di òktober a implementá e lei di entre otro 4 punto, esta no papia ku telefon den bo man na momentu ku ta stür outo, mucha mester ta patras den outo i den stul spesial, bisti hèlm momentu ta manehá motosaikel, skuter òf quad i bisti faha di seguridat.
Nos a tuma nota ku e situashon di entre otro stul spesial pa mucha sinta den dje no ta alkansabel pa tur hende ta disponé di un pa e fecha di 1 di òktober. Tambe nos a ripara ku e impreshon ta mas grandi di loke nos a spera pa loke ta trata e kambio drástiko den nan totalidat. Tin diferente punto mas ku nos no a rekonosé promé a implementá e lei nobo di tráfiko. E asuntu di glas skur ta serka miembronan di konseho insular pa atendé i tuma desishon,” tabata entre otro loke gezaghèber a menshoná.
Despues a kontinuá ku e sekshon di pregunta i tabata notabel ku esnan sinta na mesa mes no ta sigur kon pa implementá e lei nobo di tráfiko. Hopi gritu den komunidat tokante vehíkulo ku glas skur kon ta kontrolá un vehíkulo, si e persona ta papia na telefon òf tin su faha di seguridat bisti. A puntra kiko ta e motibu ku no por implementá e lei di faha di seguridat i bisti hèlm ku ta kosnan simpel. A tuma 5 aña pa implementá e lei, despues 3 luna pa kontròl definitivo i awor ta posponé esaki pa 5 luna mas? E reakshon di tantu gezaghèber, fiskal mayó tambe hefe di reshèrshe tabata insigur. Nan mes no ta komprondé e proseso i no por a kontesta tur pregunta stabil. Algun miembro di prensa a komentá ku gezaghèber a pone dos persona banda di dje, sinembargo nan no por a kontesta un kantidat di pregunta i a menshoná ku ta otro departamentu tin konosementu di esaki.
Gezaghèber Rijna a sera e enkuentro ku prensa i a menshoná: ”Nos di triángulo ta kontinuá informá pueblo di e lei nobo di tráfiko. Kumpli ku regla di tráfiko ta bon pa nos tur. E lei nobo no tei pa molestiá niun hende, sino pa nos propio siguridat.”


text:
Criminal Law
Den tur su fasetanan derecho penal regularmente ta saka notisia nobo, tantu na Kòrsou, otro parti di nos Reino i resto di mundu. Gobiernunan di diferente país a kuminsa un gera kontra droga i na Korsou por ehempél, esaki ta basá riba e Lei di Opuim. Pero lei penal ta muchu mas amplio ku esaki. Den e kuadro aki por pensa riba por ehempel, delito ekonómiko, kasonan di malversahón (fiskal), delito di ambtenarnan, kasonan di aktrako i otro delitonan violento, delito seksual i kasonan di ekstradishón.
Triple A Attorneys ta trata tur klase di kaso penal. Tur ku kier hasi uso di e servisio di un di e abogadonan di Triple A Attorneys por tuma kontakto ku nos pa konseho òf otro tipo di asistensia hurídiko den kada fase di e proseso penal. Dependiendo di e urgensia di e kaso i e disponibilidat di e abogadonan, por deliberá riba e kaso sea mes ora, a korto plaso òf por traha un sita. Lo hiba un komberashon privá i personal ku e kliente, durante kua lo elaborá detayadamente riba e kaso.
Vários kaso ku a wòrdu tratá dor di e abogadonan di Triple A Attorneys a wòrdu publiká den nos korantnan (tantu local komo internashonal) òf di un òf otro manera a sali den publisidat. Bou di e rubrika ” Nieuws” a publiká un par di e kasonan aki riba nos pagina di Facebook.


text:
Durante fin di siman, diferente profesionalnan den mundo di cuido a bin hunto como un solo team durante Expo Salud cu a tuma luga den Compleho Deportivo Betico Croes. E booth ‘One Team’ cu coleganan di HOH, LabHOH y Bloedbank tabatey presente pa asina brinda publico tur e informacion necesario for di biba saludabel, midi cholesterol, hiba bishitantenan den e mundo fascinante di laboratorio y alabes busca donante pa salba bida.
Bishitantenan di e booth One Team na e Expo por a haci entre otro test di colesterol pero alabes haya informacion di con un mashin di dialisis ta traha y cuanto ora pa dia y siman dialisa ta tuma. Un mashin cu ta filtra sanger cual ta un invencion tremendo pero alabes lamentabel ora un pashent yega asina leu cu e mester dialisa. Pues a duna informacion di e importancia di un bida saludabel pa no yega asina leu cu mester e tratamento di dialisis.
Rachel Kraaivanger, zorgmanager di departamento di dialisis a sigui splica cu ademas a duna informacion a medio di foyeto di e campaña conoci di HOH riba medionan social “smart cu carbs’.
Zoyenka Figaroa, analista na departamento di patologia, a splica cu e dia aki LabHOH a ofrece informacion riba kico ta pasa cu nan material organico y con nan ta traha cu esaki na LabHOH. Hasta a trece un microscop pe bishitante mes por mira con material ta mustra bou di microscop y kico tur por mira den e ‘plaatje’ cual ta hopi fascinante. Bishitantenan por a mira entre otro schimmel, tuberculosis y tambe paptest bou microscop. Fuera di esey LabHOH a bin cu potchi mustrando un galblaas yena cu piedra, e piedra mes y tambe un apendix y un tripa.
Ademas, e ta sigui informa cu aworaki LabHOH tambe ta ofrece e pashent e servicio di prik na cas. Si un persona ta ‘thuisliggend’ y no por sali for di cas pa cualkier motibo por yama LabHOH y nan ta pasa cerca e pashent gratis pa haci e testnan aki na cas mes.
Coordinador di Bloedbank, Fabian Werleman, a comenta cu pa medio di un sistema di registracion online esaki a resulta hopi bon durante e Expo tambe. Hopi hende tabatin pregunta tocante e proceso di dunamento di sanger y kico ta pasa cu e sanger despues di duna. E coleganan entusiasma a logra registra bastante persona cu awor lo cuminsa den nan proceso pa bira donante. Pa Bloedbank e dia aki sigur tabata hopi exitoso den recluta mas donante.
Director di Hospital, Jacco Vroegop, a comenta cu durante e Expo Salud e tres fundacion a para hunto como un solo team. Hunto nan a ofrece splicacion p’e personanan cu enfermedad cronico y mustra con importante ta pa cuida bo mes, sea bo curpa, bo cuido mental, pa move bon, etc.
Vroepop ta hopi orguyoso di a para hunto cu e team completo di HOH, LabHOH y Bloedbank di Hospital cu e dia aki a demonstra un bes mas nan profesionalismo y entusiasmo pa sali y duna unformacion y alabes reculta mas donante paso “Nos semper t’ey!”


text:
10 di mart
10 di mart ta e di 69 dia di aña (70 den un schrikkeljaar) riba e kalènder gregoriano. Ta resta 296 dia pa sera e aña.
A sosodé[editá | editá fuente]
- 1893 - Kosta di Marfil ta wòrdu konvertí den un kolonia di Fransia.
- 1952 - Fulgencio Batista ta liderá e golpe di estado eksitoso na Cuba.
- 1954 - A inougurá ofisialmente Radio Hoyer, e promé radioemisora na Kòrsou pa transmití na papiamentu.
- 1966 - Princesa Beatrix di Hulanda ta kasa na Amsterdam ku Claus van Amsberg.
- 2015 - Colombia ta wordu sakudi pa un temblor di 6.6 grado riba eskala di Richter.
A nase[editá | editá fuente]
- 1957 - Osama bin Laden (f. 2011), terorista saudita, fundadó i lider di Al-Queda
- 1979 - Francis Sling, artista visual i musiko di Kòrsou


text:
Despues di 15 aña dunando atencion y alimento na adictonan ambulante “Awe Cas Speransa Nobo a bira u
Pa mas di 15 aña caba un grupo di personanan bou di e grupo “Outreach” cu ta cay bou di Cas Speransa Nobo, ta bay districtonan, entre otro Rancho, cu ta un districto conoci pa adictonan ambulante, pa duna nan cuminda, atencion y pa trece speransa.
Un di e personanan aki cu ta activo den e grupo di “Outreach” ta Sr. Rafael de Cuba, kende awe ta sumamente contento di por ofrece e personanan aki, adicto na substancia, un paso mas cerca na un bida di libertad - Cas Speransa Nobo.
Rafael de Cuba Coordinador di Grupo "Outreach"
“Pa mas di 15 aña caba nos ta bay districtonan, entre otro Rancho, conoci pa adictonan ambulante di nivel di adiccion severo. Severo, pasobra nan a perde speransa y ta pensa cu nunca mas lo tin un porta di solucion pa nan situacion. Hendenan cu a wordo rechasa no solamente di famia, pero tambe di nan mes, paso nan mes ta kere cu ta asina nan lo biba te ora nan muri. E intencion di e “Outreach” ta pa duna nan speransa. Intencionalmente nos ta haci esaki pa cuida nan. Ora nan ta sinti cu nan no ta sirbi mas, nos ta bay duna nan cuminda, atencion, paña y nos ta traha un baño portatil den e area unda nan tin e oportunidad pa baña. Tur esaki ta cosnan basico pa por tin dignidad como ser humano.”
‘Tin di nan no tin caminda di keda y nan ta baña un bes pa siman. Nos ta haciendo esaki 15 aña cu algun sponsornan cu a yuda nos na caminda y nos ta gradicido na Dios cu nunca nos a falta nada y cu awe Cas Speransa Nobo a bira un realidad. Hopi di nan ta puntra nos despues di a come y a baña, kico mas tin? Y si tin un luga unda nan por bay.”
“Awo cu Cas Speransa Nobo a bira un realidad, nos tin e siguiente paso cla pa ofrece. Awo cu e cas t’ey, “Outreach” lo sigui funciona. E problema na Aruba ta grandi y nos ta keda traha dunando nan e atencion pa asina por identifica e momento unda berdaderamente nan por ta dispuesto pa cuminsa un proceso di rehabilitacion.
Nos lo busca un sponsor pa asina integra e persona dispuesto aki den e centro den man di profesionalnan cu lo duna nan e guia na un bida nobo, un bida di libertad.” Pa mas informacion bishita www.cassperansa.org


text:
A ekstraditá Rietwijk, Koeiman i Felecia pa Merka.
Djárason mèrdia 15 di febrüari, a ekstraditá Ramphis “Ronchi” Rietwijk (nasé 1965), Rogelio “Greg” Koeiman (nasé 1968) i Gilbertico “Kalala” Felesia (nasé 1978) pa Estádos Unídos. Felecia i Rietwijk a sali for di Kòrsou i Koeiman a sali for di Sint Maarten riba un vuelo spesial di outoridatnan Merikano. E ekstradishon di Koeiman, Rietwijk i Felesia konosé un historial largu. E proseso a kuminsá na 2013, na momentu ku Estádos Unídos a pidi detenshon i ekstradishon di tur tres persona relashoná ku trafikashon di droga. Outoridatnan hudisial na Merka ta akusá e trio di trafikashon di por lo ménos 2 kargamentu for di Philipsburg pa Estádos Unídos. Na yüli 2013 US District Court for the Southern District of New York a ordená nan detenshon.
E proseso di ekstradishon a konosé un kaminda hopi largu. For di 2013 te ku e siman akí. Durante henter e proseso tabatin diferente kaso den Korte via Hof i via huisio sumario penal i sivil pa trata na para e proseso. Tur a resultá envano. Na dos okashon a trata e ekstradishon asta den Korte Supremo (Hoge Raad) di Reino Ulandes na Den Haag, ku ta e órgano ku último palabra riba tereno di lei penal den Reino. Promé biaha esei a sosedé riba petishon di abogado i despues riba petishon di Ministerio Públiko (OM). Dia 15 di novèmber 2016 Hoge Raad a disidí definitivamente ku e ekstradishon ta hustifiká i akseptabel. Dia 16 di yanüari 2017, Gobernadó di Kòrsou i Gobernadó di Sint Maarten a tuma e desishon definitivo pa konkretisá e ekstradishon.


text:
Mafalda Miguel, Izaline Calister i Shirma Rouse konfirmá pa konsierto ‘Caribbean Queens’
Djasabra dia 26 di ougùstùs ta fecha pa Caribbean Queens, riba e anochi aki Renaissance Curaçao Resort ta presentá 3 dama den konsierto, kada un di nan ku nan propio agrupashon musikal. Mafalda Miguel, Shirma Rouse i Izaline Calister ta subi tarima pa presentá un anochi eksklusivo di Caribbean Queens. Renaissance Curaçao Resort ta konosí pa su konsiertonan i e aña aki no ta un eksepshon.
Tur tres dama a presentá riba esenarionan mundial i djasabra dia 26 di ougùstùs próksimo lo duna públiko di Kòrsou un show den kual lo hasi un rekorido musikal den karera di kada un, ku interpretashon di nan hitnan, un tras di otro. Por konsiderá Caribbean Queens, tres konsierto den un! Loke ta hasi e konsierto aki diferente i alabes úniko ta ku tur 3 dama ta vèrsá den nan propio género musikal ku lo kondusí na un fushon masha interesante pa e anochi di konsierto. Lo kuminsá 7:30PM.
Mafalda Miguel lo pèrkurá pa e vibrashon latino, miéntras Izaline Calister lo sòru pa aksentuá e anochi ku su estilo di jazz pa finalmente Shirma Rouse ku su bos poderoso korona e anochi pa un eksitoso Caribbean Queens. E Ocean Front Park na Renaissance Curaçao Resort lo keda kombèrtí den un anfiteater pa akomodá tur bishitante di e gran konsierto.
Pa e okashon aki Renaissance Curaçao Resort lo bende karchi general Nafl 55. Ticket VIP lo wòrdu bende eksklusivamente na frontdesk di e hotèl. Karchinan VIP ta inkluí 2 bòter di bebida, 2 snacks i seating preferensial. Pa mas informashon tokante benta di karchi, VIP òf e konsierto por bishitá e página di Facebook di Renaissance Curacao Resort.
Lo tin parkeo grátis den e garashi di stashonamentu. Renaissance Curaçao Resort ta invitá tur fanátiko i amante di bon músika pa forma parti di un anochi ku sigur lo ta sumamente spesial!


text:
Subway a selebrá ku nos grandinan
Subway a selebrá ku nos grandinan
WILLEMSTAD: Luna di òktober a keda dediká na Hende Grandi; resientemente Subway a hasi donashon na
kuater kas di hende grandi. Dia di Hende Grandi a keda selebrá ku un trit spesial i saludabel di Subway na
Zorgcentrum Jurmaline, Heavenly Home Foundation, Kas Mayor Pa Nos Mayornan i Richardushuis. Esaki no
ta promé aña ku Subway ta selebrá ku nos grandinan, fundeshi di nos komunidat. Tur aña di nobo ta hasi
esaki, sinembargo a pone e selebrashon dos aña siguí riba un pousa konsekuensia di pandemia. E aña aki e
grandinan a keda pone den splendor atrobe pa selebrá nan dia ku húbilo! Hopi kara kontentu i un sentimentu
hopi bunita tabata resultado despues ku Subway a entrega diferente ‘party platter’ na e kasnan di grandi.
Surella Veeris ta komentá, “Nos ta masha kontentu di por demostrá apresio na nos grandinan. Nos ke
enkurashá famianan pa bishitá nan grandinan ku ta residensiá den e diferente kasnan. Kada un di nan tin un
balor pa nos komunidat i na hopi okashon ta traspasá sabiduria di bida pa nos generashon di awe, i esun di
mañan.”
###
Riba fotonan athunto un impreshon di bishita na e diferente kasnan di grandi.


text:
Recientemente na John F. Kenney education center a tuma lugar un ceremonia chiquito pa promove agentenan policial pa nan siguiente rango y agentenan cu a cumpli 25 y 30 aña sirbiendo país Aruba.
Cumpliendo cu tur reglanan di COVID-19, 12 agente policial y 1 personal administrativo a hayanan decreto gubernamental for di man di altocomisario di polis Sra. Vanessa Tjon-kock y comisario Sra. Irma Gordon.
E siguiente agente policial cu a wordo promovi según rango: Di brigadier pa brigadier eerste klasse:S.A. CURIEL y A.A.G. VROLIJKDi brigadier eerste klasse pa Hoofdagent: L.A. GUMBS, I.D.P. PHELIPA, L.J. CRUZ ROSARIO y V.R. HALLEY
Di hoofdagent eerste klasse pa Onderinspecteur:R.M. HEYLIGER y E. BAARHDi onderinspecteur pa Onderinspecteur eerste klasse: E.H. BARRY,y E.H.C. BLOM 25 aña sirbiendo pais Aruba: Agente policial R.M. VOZ y Sra. C. JONES-GUMBS personal administrativo 30 aña sirbiendo país Aruba:E.L.M. SIMILEER
Awor cada un di boso tin un responsabilidad mas pa carga pero nos ta conciente cu nos tin agentenan educa, profesional y cu animo pa sigui duna servicio pa nos comunidad.
Un pabien na nos coleganan cu a cumpli 25 y 30 aña den servicio. Un etapa largo den nan carera policial nifica e amor y pasion cu nan tin pa sigui sirbi nos país! Masha pabien!


text:
Riba 29 yanüari 2011, riba petishon di Partido Demokrat Boneriano, mi a tira un diskurso* na Eddy’s Bar and Restaurant riba struktura estatal. Tabata mi terser diskurso ya ku for di 2004 mi a papia di UPG (integrashon den EU) ku e tempu ei tabata e sabor di dia di algun polítiko ku despues a bira ‘Direkte banden met Nederland’ pa finalmente resultá den “Openbaar Lichaam” òf “integratie in het Nederlandse Staatsbestel”. Pa ami, un “witgewassen annexatie”.
Mi a atvertí Boneiru -i esaki ta konta pa tur ku ta propagandá struktura estatal komo e píldora mágiko- kon peligroso ta pa presentá pueblo ku espektativaman irealístiko, prinsipalmente e ‘voorzieningsniveau’ ku ta konta den e pais(nan) na kua bo ke bai pertenesé. Nunka ta papia di e debernan i tampoko por produsí palabrashonnan firme hasí ku loke ta primintí ta loke ta haña ora bo keda aneksá. Ta bende pueblo ‘gebakken lucht’.
Algun sita di mi diskurso: “Lo tin mas plaka, mas betòn na Boneiru, pero kon esaki lo ta repartí? E Boneriano lo sigi sinti su mes na kas òf komo un estranhero? Kon lo atendé ku ‘gelijkheidsbeginsel’ primintí, kuantu influensia e Boneriano tin riba su mes bida? Identidat i e alma di e pueblo lo bai pèrdí? Esaki tabata mi opservashonnan 5 aña promé ku Evaluatiecommissie van de nieuwe staatkundige structuur Caribisch Nederland a kritiká e proseso di integrashon estilo munisipio.
“Nos mester realisá ku no tin un ‘easy way out’ pa yega na bienestar i otro pais no por desaroyá bo. Plaka so no ta desaroyo”, mi a konkluí ilustrando esaki ku ehèmpelnan den mundu basá riba mi èksperensia ku Nashonnan Uní. Desaroyo ta mará na kalidat i transparensia di nos strukturanan demokrátiko i hende kapasitá i íntegro pa manehá. Nos no a kumpli ku e meta aki, pero mester hasi’é.
Awe ku plaka brutu, ke kombensé nos ku integrashon den Hulanda/EU lo hasi nos felis i hisa kalidat di bida. No ta menshoná debernan, ni palabrashonnan hasí ku Hulanda/EU, ni pèrspèktiva ku lokual ta primintí lo bira realidat. I si bo mira bon, esnan ku ta bende nos e soño di munisipio tampoko sa kiko hasi pa drecha nos lugá. Nan ta simplemente un ‘salesperson’, un ‘tussenpersoon’ kla pa entregá nos den man di otro pais pa esaki hasi e trabou. Ban siña di Boneiru.
Willemstad, Kòrsou
*Boneiru: Respice, Adspice, Prospice


text:
Mikel Schreuders lo landa e final A den e Weganan Panamericano LIMA 2019
Un resultado historico pa Aruba den landamento. E hoben Schreuders a bira e prome landado oficial di Aruba cu a logra drenta un final A den e deporte di landamento den un Weganan Panamericano. Mikel a landa awe e 200m estilo liber unda e ta marca un tempo di 1.49.48 bon pa un di 6 lugar overall den 29 landado. Den su heat, Mikel ta sali na di 3 lugar. Esey ta nifica cu Mikel lo landa awenochi e final A.
Pabien Mikel y hopi exito awenochi den e gran final di landamento na Lima, Peru.


text:
Kralendijk- Riba djabièrnè 5 di mart a detené dos hòmber di inisial B.A.Q.A. di 26 aña di edat, P.L.P. di 18 aña di edat i un mucha hòmber di inisial C.C.C.D. di 14 aña di edat, en konekshon ku ladronisia di kabritu.
Nan a bai ku dos kabritu for di den besindario di 1000 stèp sitia na Kaminda Turístiko. A haña e kabritunan na un kas na Rincon. A trasladá e kabritunan pa Entidat Públiko.
Marka
Na momentu ku kabritunan no tin marka, Entidat Públiko ta keda responsabel pa nan. E kabritunan ta bai na e servisio di Agrikultura, Kria i Peska (LVV) te ora ku un doño registrá/mèldu su mes. Sino ta slagtu nan.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
Riba e diahuebs cu ta tira un bista bek den pasado – ‘throwback’ – lo trece bek tempo cu Edward van der Biezen a sali den revista Focus celebrando e tempo ey 20 aniversario na 2015. Edward van der Biezen ta un cantante, cu for di edad hoben, tabata masha popular den e mundo di farandula. Nos tur por corda su canticanan masha gusta manera; ‘Idea’ y ‘Te aki’. E talentoso cantante a forma parti di diferente grupo tambe, manera; Ecco, Era Autentico y Robert Jeandor.
Awendia hunto cu su pareha pa 16 aña caba, Angele Paesch e ta forma su hogar y nan ta e feliz mayornan di Edward jr. (13) y Angelly (7) cu ta nan tesoro di mas grandi. Edward a bisa 6 aña pasa cu e deseonan cu e lo kier mira cumpli ta pa mira su yiunan crece y desaroya den musica, tanto na Aruba y internacionalmente. Y mas cu claro, pa un dia e por tin un hit di disco internacional, cual ta su soño artistico profesional.